Ҳамроқул Асқардан Мавлуда Асалхўжаевага байрам табриги | ДУНЁ ЎЗБЕКЛАРИ | Mobile Version\nҲамроқул Асқардан Мавлуда Асалхўжаевага байрам табриги\n03/13/2016 Ismat Khushev Видео\nХамроқул Асқар: –\nИлоҳий китобларда нақл этилганидек, Одам Ато жаннатдан Момо Ҳавога муҳаббати туфайли ҳайдалган бўлса, бу унинг энг буюк гуноҳидир.\nАгар, қалбингизда Аёл муқаддас деган Она тасаввур яшамас экан, Сизнинг ҲАЁТ ЭКАНЛИГИНГИЗ ҲАМ шубҳалик. Чунки фақат, фақат муҳаббатгина инсоннинг тириклиги ҳақидаги энг буюк гувоҳномадир! Бу серғалва дунёнинг барча шовқинлари ўзаро бахт талашаётган очкўз кимсаларнинг можороларидир.\nУлар билмайдиларки, бу оламда чинакам бахт Аёл меҳрини қозонган, лоақал унинг бир лаҳзалик самимий илтифотига сазовор бўлган ошиқнинг илкидадир.\nЗеро, Бизнинг аёл зотига буюк эҳтиром ва муҳаббатдан ўзга бойлигимиз йўқ. Ер юзидаги барча аёлларни ўзлари каби гўзал байрамлари ила чин юракдан қутлайман!\nГоҳида тун бўйи йиғлаб чиқаман,\nЁмғирдек ёғади дилга қўшиқлар.\nИшқсизлар ҳолимни англамас –\nМени тушунади фақат ошиқлар.\nМавлуда Асалхужаева: «Хаётим кил устида турганида санъаткор булганимдан афсусланганман»\nҚамариддин ШАЙХОВ, жамоатчи мухбир: — Бош муҳаррир “Профессионал интервью” лойиҳасининг шартига кўра, ҳар бир журналист ўзи истаган санъаткор билан суҳбат қилиши лозимлигини айтганида, тўғриси, ич-ичимдан хурсанд бўлдим. Ва дарров кўпчиликнинг кўнглидан жой олган, халқ яхши кўрган, ўзим суҳбатлашишни истаган санъаткорни ахтаришга тушдим. Ахир «Профессионал интервью» ҳақиқий профессионаллар билан бўлиши керак-да! Очиғи, «кимдан интервью олсам экан» деб роса ўйландим. Маслаҳатлашмаган одамим қолмади. Ҳатто қўшниларимни ҳам безор қилиб улгурдим. Ва ниҳоят топдим. Суҳбатдошим Мавлуда Асалхўжаева билан танишганимга кўп бўлмаган бўлса-да, у билан интервью қилишни истаган ҳар қандай журналист суҳбат белгиланган кундан бир ҳафта аввал ҳаракатни бошлаши кераклигини яхши билардим. Хуллас, хонанда билан учрашиш имкониятига зўрға эга бўлдим.\n— Ассалому алайкум! Тўғриси, жуда хурсандман! Режам иш берди.\n— Қанақа режа?! Суҳбат бошланмасидан мени нималар деб қўрқитаяпсиз.\n— Аслида режамизга кўра суҳбат бугун бўлиши керак эди. Мен эса сизни яхши билганим учун уни бугун эмас, балки «бир ҳафта аввал бўлиши керак», деб айтгандим. Демак, ҳаммаси режадагидек кетаяпти.\n— Тўғриси, менга ҳеч ким бундай найранг ишлатмаган. Қани, саволларингизни беринг унда.\n— Кўринишингиздан ҳаммадан шубҳаланадиганга ўхшайсиз. Фақат тўғрисини айтинг, мендан ҳам шубҳаланганмисиз?\n— Бугун ҳақиқий суд бўладиганга ўхшаяпти-ку! Тўғрисини айтсам, гапингиз рост. Биринчи марта кўриб турган одамимдан доим шубҳаланаман. Ҳатто сиз билан илк бор кўришганимда ҳам «газеталарда мени иғво қилиб, турли миш-мишлар тарқатаётган йигит шу эмасмикан», деб гумонсирагандим.\n— Ё тавба, шунақага ўхшайманми? Хўш, натижа қандай?\n— Нима десам экан?.. Ҳозирча ижобий.\n— Шунисига ҳам шукр! Одамлардан нега бунчалар гумонсирайсиз?\n— Бунга сабаб бор. Чунки кўп бор алдашган. Кўп дўстларим, ишонганларим кўзимга чўп суқишган.\n— Лекин бу ҳаммадан шубҳаланишга асос бўла олмайди. Гумонсираб, кимнингдир кўнглини ноҳақ оғритиб қўйиш ҳам мумкин.\n— Йўқ, мен бундай деб ўйламайман. Ўзига ишонган одам ҳамма вақт бирдай қолаверади. Мен кимнинг қанақалигини 5 дақиқадаёқ билиб оламан. Гапимни асослаб беришим мумкин: бир неча йил аввал бир қиз уйимга келиб, «опажон, пулим, борадиган жойим йўқ, сизга ихлос қилганман. Илтимос, менга ёрдам беринг», деганида унга ишониб, уйимга қўйгандим. Ҳалиги қиз эса уйда йўқлигимда нарсаларимни ўмариб, қочиб кетишига бир баҳя қолган. Агар ўшанда уйга акаларим келиб қолишмаганида, билмадим, нима бўларди. Айтишади-ку, «оғзи куйган қатиқни ҳам пуфлаб ичади» деб. Аммо сиздан ҳозир ҳам шубҳаланаяпман (кулади).\n— Телефонингиз жиринглаяпти. Бир неча дақиқадан буён кимдир қўнғироқ қилаяпти. Нега жавоб бермаяпсиз?\n— Биринчидан, ҳозир иш жараёнидамиз. Қўнғироққа жавоб берсам, бу сизга нисбатан беҳурматлик бўлади. Боз устига, қўнғироқ қилаётган рақам эгасини танимайман.\n— Телефонни нимага тутасиз-у, нега қўнғироқ қилишса жавоб бермайсиз? Ўша яширин рақам эгаси мен бўлишим ҳам мумкин эди. Менинг рақамим чиқса ҳам жавоб бермасмидингиз?\n— Умуман олганда, телефонни оиламдагиларнинг аҳволидан бохабар бўлиб туриш учун тутаман. Кейин агар қўнғироқ қилаётган рақам эгасининг исм-шарифи телефоним хотирасида сақланмаган бўлса, кўтармасликка ҳаракат қиламан. Сабаби баъзилар қўнғироқ қилиб ҳазиллашишади. Ҳар хил гап-сўзлардан узоқроқ юришни афзал биламан.\n— Менимча, санъаткор мухлислари билан яқинроқ бўлгани маъқул. Ахир мухлис…\n— Ахир мухлис бизни олқишлаяпти, шундайми? Мухлислар икки турга бўлинади: бири ҳақиқий, иккинчиси эса шунчаки мухлис. Қайсидир телевизор орқали клипларимизни кўриб, концерт дастурларимизга тушиб, гул бериб, ҳурматимизни жойига қўйса, бошқаси умуман аксини қилади. Лекин униси ҳам, буниси ҳам мухлис. Бироқ мен ҳеч қачон мухлисларнинг юзига оёқ қўйган санъаткормасман. Санъатга кириб келибманки, халқимизга таъзим қилиб қўшиқ айтаман. Мисол учун, сиз журналистсиз. Сизни ҳам кимдир «мана бу мақолани ёзган қалами ўткир» деб ортингиздан мақташи, ғойибона мухлис бўлиши мумкин. «Ана, ёзувчи келаяпти», деб қўлини бигиз қилиб кўрсатадиганлар ҳам йўқ эмас. Хўш, ана энди тушунгандирсиз.\n— Ашаддий мухлисингизнинг тўйида бепул хизмат қилишингиз мумкинми?\n— Албатта. Нега энди мумкин бўлмасин?! Ҳали пул деб инсофимни йўқотмаганман. Ҳамма вақт имконияти йўқ одамларнинг тўйларига бориб, бепул хизмат қилганман. Бу анъана ҳали кўп давом этади.Яна бир бор айтаманки, мухлис бўлмаса ҳеч қайси санъаткор бугунгидек бўлолмасди.\n— Негадир танқидни ёмон кўрасиз…\n— Ҳечам-да! Агар танқидни ёмон кўрганимда ҳозиргидек сиз билан гаплашиб ўтирмаган бўлардим. Чунки фақат танқидий руҳдаги саволлар бераяпсиз. Танқид яхшиликка хизмат қилади. Фақат агар у асосли бўлса.\n— Сизнинг қилиқларингизни қилиб, тўйхоналарда обрў топиб юрган бир «юлдузча»ни тўйдан ҳайдаб чиқарган экансиз?\n— Жуда боплабман-да! Нега энди мени ҳар хил одобсиз қилиқлар билан тасвирлаб пул топиши керак экан? Ҳақиқий иқтидор эгаси бўлса, ўзига бошқа йўл топсин. Биз устоз санъаткорлар қўлида тарбия олганмиз. Лекин уларнинг кўзига тик қарашга ҳам қўрқардик ҳатто. Бугун эса дуч келган одам ўзича қўшиқчи, ўзича санъаткор. Камига ўзларидан катта устоз санъаткорларни оёқ учида кўрсатишлари қонимни қайнатади.\n— Кўринишингиздан, гап-сўзларингиздан ўзингизга ишончингиз билиниб туради. Ўйлашимча, сизни алдаш жуда мушкул.\n— Аксинча. Кўнглим жуда нозик. Бировнинг дарди учун ҳам кўз ёш қилиб ўтираман. Алданишга келсак, алдаганлар, хиёнат қилганлар кўп бўлган. Бироқ буларнинг барчасини унутиб юборишга ҳаракат қиламан. Бир воқеа эсимга тушиб кетди. Бир неча йил аввал қўл телефоним яқин дугонамда қолиб кетибди. Машинада кетаётсам, у қўнғироқ қилиб, «телефонинг менда қолиб кетибди, бирор жойда учрашайлик, бериб юбораман», деди. Учрашув жойи келишилди. Бир пайт негадир гўшакни қўймасдан туриб, мени ёнидаги одамга ёмонлай кетса бўладими!.. Гўшак ортида энг яқин дугонамнинг мен ҳақимда ёмон гапларни айтаётгани эшитиб, ҳўнграб йиғлаб юборганман. Бир неча кун гаплашмай юрдим. Аммо кун келиб, ўшанда унинг ҳамма гапини эшитганимни юзига айтиб, озгина бўлса-да, дарддан фориғ бўлдим.\n— Миш-мишлар ҳам хиёнатга ўхшайди, назаримда. Беш-ўн қадам нарироқда кимдир сизни бўҳтон гаплар билан қораласа-да, ёнига бориб ҳеч нима деёлмасангиз… Бундан оғири бўлмаса керак. Миш-мишларга муносабатингиз қандай?\n— Бу қандай миш-миш эканига боғлиқ. Биласизми, мен нимадан хафа бўламан? Баъзи ёш санъаткорларимиз, хонанда қизларимиз ўзларини реклама қилиш, тезроқ кўзга кўриниш учун турли миш-мишларни ўйлаб топиб, яна ўзларини турли бало-қазоларга гирифтор қилиб юборишади. Худо кўрсатмасин-у, реклама қилиш мақсадида айтилган ўша «авария» ростдан ҳам содир бўлса-чи?!\n— Мен бекорга бу ҳақида гап очмадим. Сиз ҳақингизда ҳам миш-мишлар бисёр. Балки уларга бирин-кетин аниқлик киритармиз?\n— Майли. Шу баҳона одамларнинг мен ҳақимдаги фикрларини билиб оламан.\n— Гап-сўзларга қараганда, Гули Асалхўжаева сизнинг синглингиз эмас, қизингиз эмиш…\n— Тавба!.. (хандон отиб кулиб) Агар Гули қизим бўлса, мен бешикдан турибоқ турмуш қурган эканман-да! Мен бу гапнинг умуман бошқача талқинини эшитганман. Яъни кичик синглим Моҳигулни онам 48 ёшларида дунёга келтирганлар. Лекин кўпчилик мени турмушга чиқиб, фарзандли бўлди, деб ўйлаган. Буни қарангки, йиллар ўтса-да, бу гап одамлар тилидан тушмайди.\n— Эшитишимизча, қозоғистонлик бир инсонга турмушга чиқибсиз?\n— Энди буниси ортиқча. Бу гапларни қаердан олиб айтаяпсиз (асабийлашиб)?\n— Айтдим-ку, одамлар орасидаги миш-мишлар. Жавоб беришни истамасангиз…\n— Нега энди?! Жавоб бераман. Агар шунга ҳам жавоб бермасам, одамлар дарров гап топиб, яна бир ғийбатни ўйлаб топишади. Бу гапларнинг келиб чиқишига асосий сабаб ўтган йили қизим Маржонани қозоғистонлик йигитга турмушга узатганим бўлса ажабмас. Шунинг учун юқоридаги каби гаплар болалагандир. Турмуш ўртоғим Давлет билан муносабатларимиз жуда яхши. Аммо у ҳозир асосий эътиборини синглим Гулининг ижодига қаратган.\n— Сўнгги пайтларда турмуш ўртоғингиз клипларингизда ҳам кўринмай қолди.\n— Ҳозир шу ҳақда гапираман деб оғиз жуфтлаб тургандим. Унда негадир олдингидай шижоат йўқ. Студияга қамалиб олиб, қўшиқ ёзишни, янги асарлар устида ишлашни, тинчликни маъқул кўради. Муносабатларимизга келсак, Давлет ва мени айро тасаввур қилиб бўлмайди. Санъатга кириб келганимизда бошимиздан қанча қийинчиликлар ўтган бўлса, барини бирга тотганмиз. Ҳатто бир куни узоқроқ бир жойга тўйга борганимизда Давлет бошқа машинада, мен эса бошқа машина умуман танимаган одамим билан кетишимни айтишган. Талабларига рози бўлмаганимдан кейин ҳатто пешанамга тўппонча тирашган. «Отсанг от, аммо эрим билан бирга кетаман», деб бор овозимда бақиришга қандай куч топганимни ўзим ҳам билмайман. Ҳатто ҳаётим қил устида турган бир пайтда санъаткор бўлганимдан афсусланганман.\n— Онангиз учун фарзанд, келинингиз ва куёвингиз учун қайнона, фарзандларингиз учун она, турмуш ўртоғингиз учун севикли ёр… Буларнинг барини бирдай бажариш қийинмасми?\n— Энг асосийсини унутдингиз. Бувилик жуда катта бахт экан. Авваллари буви бўлган дугоналаримнинг набиралари ҳақидаги гапларини эшитсам, унчалик ишонмасдим. Бугун ўзим ҳам бувиман. Ишонсангиз, уч набирамни кунига бир маротаба кўрмасам, куним қандай ўтганини билмайман. Бу ҳақиқий бахт!\n— Буви бўлиш қариликни бўйнингизга юкламайдими? Бундай қўрқмайсизми?\n— Инсон қалбан гўзал, қалбан ёш бўлсин.\n— Тўғрисини айтинг, мендан ҳали ҳам шубҳа қилаяпсизми?\n— Ҳа, бироз. Лекин бу шубҳами ёки бошқа нарсами, аниқ билмайман. Муҳими, кўнглимдаги чегарани ёриб кира олдингиз.\nҚамариддин ШАЙХОВ: — Севимли санъаткорим билан суҳбат тунги соат 2 гача давом этди. Уйга қайта туриб, санъаткор бўлиш, унинг ортидан нон топиш қанчалик қийинлигини тушундим. Бу санъаткор эса ташқаридан чўрткесар, уришқоқ бўлиб кўринса-да, аслида ўта мулойим, кўнгилчан, шу билан бирга, бировнинг дилини оғритишни истамайдиган инсонлиги гап-сўзларидан билиниб турарди. Энг муҳими, бўлиб ўтган суҳбатдан мамнунман. Боиси унга мендан шубҳаланиши, гумонсираши ноўринлигини, журналистлар санъаткорларга душман эмаслигини тушунтира олдим.\nМавлуда Асалхўжаева тожикистонлик хонанда Шабнам Сураё билан машмашаларига ойдинлик киритди\n22:43, 09.02.2016 Шоу бизнес 4 600\n“Гулсанамнинг нимаси ёмон. Маданиятли, одоб-ахлоқи жойида, тарбияли қиз. Ўша тилига эрк бераётганлар ҳадеб ёшларни ёмонлагандан кўра, ижод қилиб, ўзини кўрсатса, ўрнак бўлса бўлмайдими?”, – дейди хонанда.\nЎзбекистонда хизмат кўрсатган артист Мавлуда Асалхўжаеванинг 2013 йилда куйлаган “Олма-анор” номли қўшиғи анча муаммоларга сабаб бўлганди. Ўшанда тожикистонлик хонанда Шабнам Сураё бу қўшиқни бир неча йил аввал куйлаганини маълум қилиб, хориж матбуотига интервью берган эди.\n— Бастакор Аҳмад Хожиматов ёнига менга ўзбекона бир қўшиқ қилиб беришини сўраб борган эдим. У бир қўшиқни эшиттирди, сўзларини шоир Бобур Бобомурод ёзган эди. Қўшиқ менга ёқди ва куйлаб чиқдим. Орадан кўп ўтмай тожикистонлик хонанда Шабнам Сураё бу қўшиқни “Ашки чашмониман” деб куйлагани маълум бўлди. Шабнам Сураёнинг продюсери қўшиқни мен куйлаганимни билмасдан журналистларга “ўзбекистонликлар қўшиқни ўғирлашди” деб интервью бериб юборган. Аслида бу қўшиқни мендан аввал тожиклар айтганини умуман билмаганман. Бобур Бобомурод ҳам, бастакор Аҳмад Хожиматов ҳам бу қўшиқ аввал Шабнам Сураё куйлаганидан огоҳлантиришмаган. Ўша-ўша бастакорлардан қўрқадиган бўлиб қолдим.\nШу вақтгача Туркиялик хонандаларнинг қўшиқларини ўзларидан рухсат сўраб, сотиб олиб айтганман. Буни тасдиқловчи ҳужжатларим ҳам бор. Яқинда Сардор Ўртач Тошкентга келганида ҳам яна бир қўшиғини куйлашимга рухсат бериб кетди. Шу қўшиқни концертимда куйлаб чиқаман.\nМавлуда Асалхўжаева “Qalampir.uz” мухбири билан суҳбат чоғида хонанда Сардор Мамадалиев унинг “Болам, онанг қарияпти” номли қўшиғини рухсат сўрамай айтиб чиққанини айтди. Шунингдек, баъзи устоз санъаткорларнинг фақат ёшларни танқид қилаверишига ғаши келишини айтган хонанда Ўзбекистон халқ артисти Гулсанам Мамазоитовани ёшлар орасида энг истеъдодли санъаткор деб атади. “Гулсанамнинг нимаси ёмон. Маданиятли, одоб-ахлоқи жойида, тарбияли қиз. Ўзбекистоннинг санъатини дунёга олиб чиқаётган бўлса… Ўша тилига эрк бераётганлар ҳадеб ёшларни ёмонлагандан кўра, ижод қилиб, ўзини кўрсатса, ўрнак бўлса бўлмайдими?”, – дейди хонанда. Асалхўжаева билан бўлган эксклюзив интервьюни 10 февраль куни “Qalampir.uz” сайтида ўқишингиз мумкин.\nЭслатиб ўтамиз, айни дамда хонанда 19-21 февраль кунлари “Истиқлол” санъат саройида бўлиб ўтадиган “Ёнимда борлигингиз бахт” номли концерт дастурига тайёргарлик кўрмоқда.\n“Дунё ўзбеклари” тақдим этади – Севара Назархон: Улуғимсан, Ватаним…\nҚадрдон хонандаси эшигидан йиғлаб қайтган шоира билан сухбат\nҲамроқул Асқардан Раъно Шариповага байрам табриги\nҲамроқул Асқардан Гулбаҳор Эрқуловага байрам табриги\nҲамроқул Асқардан Ҳосила Раҳимовага байрам табриги\nҲамроқул Асқардан Насиба Абдуллаевага байрам табриги\nҲамроқул Асқардан Зулайҳо Бойхоновага байрам табриги\nДилноза Кубаева ўзи ҳақидаги фикрларга жавоб қайтарди\nДилноза Кубаева – “Тўйларни олиб борувчи энг қиммат бошловчи…” (Видео)\nЎзбекистонда хизмат кўрсатган артист Қурсия Эсонова (Хушвақт 13)


Қаҳрамон Аслановдан мақола… » Скачать музыку бесплатно новинки музыки 2016-2017\nҚаҳрамон Аслановдан мақола…\nКомментариев: 0 Просмотров: 216 Дата: 16-01-2016, 09:13 Павел Бугало узоқ вақт мобайнида терма жамоамиз ва “Пахтакор” дарвозасини ҳимоя қилди. Ундан кейин улоқ Нестеровга насиб этди. Аввалроқ, осетиялик дарвозабонларнинг бозори чаққон бўлган. Александр Яновскийни эсласангиз керак? “Пахтакор” охирги марта собиқ иттифоқ чемпионатида ўйнаганда дарвозамизни Юрий Перескоков қўриқлаган. У ҳам Яновскийнинг юртидан эди. Минск осмонида сочилиб кетган юлдузли таркибимиз дарвозаси Покатиловга ишонилганди. Ҳа-я, Пшеничниковни унутаёзибман. 1970 йилда мамлакат чемпиони бўлган, терма жамоа таркибида ҳам ўйнаган. Ёки ҳужумчилар ҳақида гаплашайлик. Юртимиз футболида халқаро даражадаги ажойиб голеадорлар, бомбардирлар кўп бўлган: Красницкий, Якубик, Федоров, Шквирин, Шацкихлар… ва Биродар Абдураимов.Уйимизга энг яқин мактаб 21-ўрта мактаб ҳисобланади. Лекин мен бошқа мактабда ўқиганман, чунки бу мактаб рус мактаби эди, ота-онам мени ўзбек тилида таълим олишимни исташган. Айтганларим кўпчиликка ғалати туюлиши мумкин, ахир ҳозирда рус синфларга бериш урфда, рус синфларида таълим яхши берилади, тил ўрганади, деган стереотип шаклланган.Боя яхши тушунтира олмадим, ота-онам мени рус синфига бермаганининг сабаби, яқин рус маданияти ва менталитетида улғайишимни хоҳлашмаган. Дадам рус синфда ўқиган, деярли барча синфдошлари рус, корейс, татар ва бошқа миллатларга мансуб эди, уларнинг аксарияти кейин бошқа юртларга кетиб қолишган, яъни дадам, тез тез кўришиб улфатлик қилиб турадиган мактабдошлари йўқлигидан кўп хафа бўларди.Бугунги кунда рус синфида таълим олаётган болакай орадан эллик йил ўтиб бу сабаб билан хафа бўлмайди. Чунки, ҳозирги рус синфларининг тўқсон фоизи ўзбек болаларидан ташкил топган. Бояги 21-ўрта мактаб ҳозир ҳам бор, аввалига қўшимча ўзбек синфлари ҳам очилди, бу йилдан эса, қизимни мактабга бераётганимда билдим, умуман рус синфи очилмади. Албатта, ота-оналар талаб қилишди, лекин худудимизда русийзабонлар етарлича эмас экан, шарт эмас деб топишди.Юртимиздаги русийзабонларнинг умумий аҳолига нисбати масалан, 20 йил олдинги кўрсаткичга қараганда сезиларли даражада камайган бўлса керак. Буни кўчада сайр қилиб ҳам пайқаш мумкин, аммо аниқ статистик маълумот бўлмагани туфайли, мактаб, дадам, менталитет, улфатлар деб ғалати солиштирмалар келтиришга мажбур бўлдим, узр.Хуллас дангалини айтганда, бизда руслар камайиб кетяпти. Бунинг футболга, спортга нима алоқаси бор дерсиз? Алоқаси бор, кўринмас, лекин сезиладиган даражада бор. Ҳар қандай мамлакатдаги демографик, социологик, генетик ўзгаришлар ўша мамлакат аҳолиси хусусиятларида ўзгаришларни пайдо қилади, бу шубҳасиз.Масалан, баъзи спорт турлари борки, ўша спорт бўйича барча даврлардаги натижаларимиз бошқа миллат вакиллари ҳисобига қўлга киритилиб келинган. Йўқ, мен Чустовитинани ёки Черязовани ўзбекмас, демоқчи эмасман, улар ўзбек, ватанимизга сиз-у биздан кўпроқ хизмат қилишган. Сиз-у биздан ватанпарварроқдир, гап бунда эмас. Бу ўша менталитет, урф билан боғлиқ. Айтайлик, аксарият ўзбек хонадонлари аёллар спортига ўз қизларини беришмайди, тўғрими? Лекин баъзи спорт турлари ўша руслар, корейслар ёки бошқа миллатлар ҳисобига яшайверган. Яшасин, ҳозир ҳам яшаяпти, лекин гап шундаки, йилдан йилга ўша бошқа миллатлар камайиб борса, ўша спорт турлари билан шуғулланадиганлар ҳам камайиши, бунинг натижасида эса, ўша спорт бизга бегоналашиб бориши мумкин, тушуняпсизми?Йўқ, мен бу яхши, бу ёмон, бу тўғри, бу нотўғри, демаяпман, бугунги кунда қаршимизга чиқиши мумкин бўлган оддий фактни ҳавола қиляпман – демографик жараёнлар натижасида спортимиз ўз хусусиятини ўзгартириб боради ва бундан қочиб қутилиб бўлмайди. Энди истасангиз биринчи абзацдаги фамилияларни қайтадан ўқинг, истасангиз, илгари Осиёлик рақибларимизнинг “Сизлар Европача футбол ўйнайсизлар” деб кўп бора айтганликларини эсланг.Биз эса энди, йилдан йилга осиёлашиб борамиз. Футболимиз ҳам, унинг хусусиятлари ҳам осиёлашиб боради. Бу ўзгаришларга футболимизнинг реакцияси қандай бўлади, билмайман, аммо яхши дарвозабон ва ҳужумчи тарбия қилишни ўрганмасак бўлмайди, назаримда. Қаҳрамон Асланов. “Чемпион” газетаси.


17 феврал 2020, Тошкент вақти: 06:30\nЎзбекистон коллежларида ўқув йили тугашига оз қолган бир пайтда порахўрлик авж олгани ҳақида Озодликка шикоятлар келмоқда. Самарқанд Тиббиёт коллежи ўқувчиларидан бири касаллик туфайли қолдирилган ҳар бир дарс учун ўқитувчилар очиқчасига 5000 сўмдан, зачеткага қўйиладиган бир якуний баҳо учун эса 20 мингдан 50 минггача нарх белгиланганини иддао қилди.\nИсми сир қолиши шарти билан Озодликка гапирган Самарқанд Тиббиёт коллежи ўқувчиси бу йилги сессия унинг учун қимматга тушаётганини айтди:\n- Зачеткага қўйиладиган ҳар бир баҳо учун 20 мингдан 50 минг сўмгача нарх белгиланган. Келмаган дарслар, яъни ҳар бир НБни йўқ қилиш учун эса 5 минг сўрайди. Мен бир ҳафта касал бўлдим. Дўхтирдан справка олиб келдим. Лекин отработка учун декан ва ўқитувчиларга 50-100 минг сўмгача пул сўрашди. Ҳуллас ҳисоблаб чиқсам ўқув йилини ёпиш мен учун ярим миллионга тушяпти, - дейди Самарқанд Тиббиёт коллежи ўқувчиси.\nЎзбекистон коллежларида жорий этилган тартиб-интизом қоидаларига кўра, ўқувчи 70 соатдан ортиқ дарс қолдирса коллеждан ҳайдалади.\n- Бир кунда саккиз соат ўқиймиз. Демак 9-10 кун ўқишга бормаса ўқувчи ҳайдалади. Шунинг учун ота-оналари чет элдан пул жўнатиб турадиган ўқувчилар дарсга келмайди, қолдирган дарсларини пул билан тўлдиради. Шуни дастидан менга ўхшаб сабабли дарс қолдирганлардан ҳам пул таъма қилишади, - дейди исми сир қолиши шарти билан Озодликка гапирган самарқандлик ўқувчи.\nНафақат Самарқанддаги, балки бошқа вилоятлардаги ўрта махсус ўқув юртлари ўқувчилари ҳам сабаблими¸ сабабсизми дарс қолдириш учун белгиланган нарх ставкалари борлиги ҳақида Озодликка хабар йўллашган.\nОзодлик мазкур иддаолар юзасидан изоҳ олиш учун Самарқанд Тиббиёт коллежига боғланди.\nТелефон гўшагини кўтарган коллеж раҳбарларидан бири бу иддаоларни “100 фоиз уйдирма” деб атади.\n- Биз порахўрликни таг-томири билан йўқ қилганмиз. Биз ўқувчилардан пул олмаслик ҳақида ҳар бир домладан тилхатлар ҳам олганмиз. Йиғилишлар қилганмиз. Ҳамма ишни қилганмиз. Ўқувчиларни ўзлари бизни олдимизга келсин фалончи пул таъма қиляпти деб, шу ерни ўзида чорани кўрамиз, - деди Самарқанд Тиббиёт коллежи раҳбар ходимларидан бири.\nАйрим коллежларда “порахўрликни жиловлаш” мақсадида талабалар орасида сўров ўтказилган.\nШундай сўров ўтган йил Бухородаги Қурилиш коллежида ҳам ўтказилганди.\nОзодлик суҳбатлашган шу коллеж ўқувчиларидан бири порахўрликка қарши кўрилаётган чораларга қарамай, вазият ўзгармай қолаётганини айтади.\n“Мен ўқийдиган коллежда ҳам домлаларнинг порахўрлиги тўғрисида сўров ўтказилган¸ лекин бу билан ҳеч қандай ўзгариш бўлмаган. Ҳозир ҳам пул йиғим-терими авжида. Қайси фандан қандай баҳо олиш нархини староста айтади. Шу пул домлага берилмаса баҳо қўйилмай қолади. Бу эса ўқишдан ҳайдалиш билан баравар”, - дейди Бухоро қурилиш коллежи талабаси.\nКоллежларда катта-кичик лавозимларда ишлаётган амалдорларнинг пора билан ҳибсга олиниши кейинги пайтларда Ўзбекистонда тез-тез кузатилмоқда.\nКейинги пайтда Ўзбекистон расмий матбуоти, айниқса, "Ҳуқуқ" газетаси пора билан қўлга олинган коллеж ходимлари ҳақида тез-тез хабар қилмоқда.\nРасмий хабарлар мазмунидан, ушланаётган порахўрларнинг аксарияти таълим соҳасидаги кичик даражадаги мулозимлардир.\n3 март куни Озодлик Бухоро вилояти Қоракўл тумани тиббиёт коллежи директори лавозимида ишлаган аёл имтиҳон мавсумида жами 32 минг АҚШ доллари миқдорида пора олганликда гумонланиб қўлга олингани ҳақда хабар берган эди.\nБироз муқаддам УЗИНФОРМ агентлиги Наманганда болаларни пора эвазига тиббиёт коллежига киритиб қўйишни ваъда қилган Эркин Жалолов исмли шахс ушланиб, судга тортилганини хабар қилган эди.\nБу мустақил гуруҳ таъкидича¸ Ўзбекистонда коррупция энг кенг тарқалган соҳалардан бири айнан олий таълим тизимидир.\nДунë мамлакатларидаги коррупция кўламини муттасил тадқиқ қилиб келаëтган маркази Берлинда жойлашган Trasparency International Ўзбекистонни йиллардан бери коррупция чуқур илдиз отган давлат сифатида таърифлаб келади.


Библиотека | Adashgan avtobus 7 (kamolov )\nTasodifiy hikoya: Yagzonwox\nMÖJIZANING NARXI Kichkinagina qizaloq yotoqxonasiga kirib tumbochkasiga yashirgan pushti bankani...davomi\nAdashgan avtobus 7 (kamolov )\nДобавил: (((kamolov))) (29.07.2017 / 03:32)\nNabijon hoshimov asari\n– Бу савдо деганлари шунақа нарса эканки, оборотда пулинг қанча кўп бўлса, молларинг хилма-хил, современний, модний бўлса, шунча кўп даромад оларкансан. Так что, маблағингизни беҳуда сарфламаймиз. Тўғрими, отажон?\n– Да-да, конечно, – деб қўйди ота яна ва боши айланиб кетди. "Бўлди-да энди, ҳадеб шанғиллайверасанми?" деди ичида.\nДилнознинг тўй куни белгиланди. Бу муддат яқинлашган сайин Гулноз орқаси куйган товуқдай типирчилаб қолди. Чунки қимматбаҳо гарнитур мебели ҳали олинмаганди. Ўша кунлари унинг калласига ажойиб бир фикр келиб қолди ва дарҳол дўхтир эрига қўнғироқ қилди:\n– Алло, дадаси. Келинг, бир иш қиламиз. Меҳриҳон опам отамни Камол акамникидан боплаб олиб кетгани учун биз ҳам боплайлик.\n– Қанақа қилиб? Нима, олиб қочасанми?\n– Йўқ. Ҳаммасини "законний" қиламиз. Яхшилаб эшитинг. Мен ҳозир отамни йўқлаб Меҳриҳонникига бораман ва сизга "Отамнинг мазаси йўқ экан" деб қўнғироқ қиламан. Сиз хизмат машинангизни юборасиз. Болалари бобони "Тез ёрдам" олиб кетди, деб ўйлашади. Қарабсизки, отам бизникига келиб қолади. Қалай?\n– Балосан, хотин! Майли.\nШундай қилишди. Меҳриҳон уйида эмас, одатда бу пайтда дўконида бўларди. Ўн ёшли ўғли Ҳотамтойнинг кўз ўнгида, куппа-кундуз куни шифохона машинасида отани олиб кетишди. Гулноз қайнотасини алоҳида хонага жойлаштириб, дарвозани ичкаридан қулфлаб олди. Отани лаззатли таомлар билан сийлади. Эриб кетди. Музхонада очиқ коньяк ҳар бор эди. Бир пиёла тўлғазиб қуйиб ҳам берди. Ота тез ухлаб қолди. Келин ўзича қайнотасининг "ювиб қўймоқчи" бўлган дастрўмолларини қидириб кўрди. Қуриб кетгур иккита кир дастрўмол чиқдию пулдан дарак йўқ эди. "Меҳрибонлик"нинг қолганини уйқудан кейинга қолдирди.\nОтани "Тез ёрдам" олиб кетганини эшитган Меҳриҳон оёғини қўлга олиб етиб келди ва шифохоналар томон чопди. Аммо отасини йўқотди. Сўнгра аввал Қосим акасиникига, Камолникига ва сўнгра ҳориб-чарчаб Жамолникига келди. Лекин дарвозани ҳеч ким очмади. Қўнғироқларга жавоб бермади. Гулноз овчарка итини қўйиб юборди.\nАслида "Рекс" лақабли бу овчарка Камолники бўлиб, у кейинроқ уни акасига ҳадя қилганди. Ит жуда ақлли ва зийрак эди. Овсинининг уйига бир иш билан борган Камолнинг хотини Хадичахон отаси ҳақидаги разведка маълумотларини олиб келгач, эру хотин пухта режа тузиб олишди. Коньяк таъсирида ухлаб ётган ота Гулноз бозорга майда-чуйда олгани кетгани маҳали замбил ёрдамида олиб чиқилиб, машинага жойланди. Рекс тилини ялаб қолаверди. Бундан бехабар Гулноз Дилноз билан ота учун ажойиб чучвара тайёрладилар. Аммо ота изсиз йўқолганди. Рекс ҳам "Мен қаёқдан билай" дегандай елкасини қисиб, ғингшиб қўя қолди.\nҚосим қассобнинг кичик ўғли Сардор гап топиб келиб қолди. Нима эмиш, янги ўрис боболари Камол амакиникидамиш.\n– Қаёқдан эшитдинг?! – дағдаға қилиб сўради Қосим.\n– Ҳозир новвойхонага нон олгани Камол амакимнинг ўғли Каримжон келувди. Ойиси унга "Нонни иссиққинасидан олиб кел, бобонгни меҳмон қиламиз", дебди.\nҚосим ҳайрон бўлди. Чунки у қачондан бери отасини Меҳриникидан қандай олиб келишни билолмай боши қотган ва жуда тажанг бўлиб қолганди. Камолники бўлса бир қадам. Мозор орқали шундоқ ўтадию, олиб келаверади. "Ҳа" дейишса, "Сой бўйида чойхонада ош еймиз", дейди. Чойхонага олиб бормай, уйига олиб кириб кетади-да, дарвозани тамбалаб олади. Вассалом!\nКамол ишда экан. Хадича келин бобойнинг уйда эканини тан олди. Аммо у дам олаётганмиш. "Уйғонсалар айтаман. Чойхонага ўзлари бораверадилар", деди.\n– Майли, келин. Ухлаб ётган бўлсалар ҳам бир кўрай, дийдорига тўяй. У кишини қирқ йил кутдим, ахир, – деди у йиғламоқ пайида афтини буриштириб.\nХадичанинг раҳми келди. Ҳеч иккиланмай қайноғасини қайнотасининг ёнига бошлади. Қосим ота ётган жойнинг плита ётқизилган йўлагидан ўтиб бораркан, худди ўғрилардай теварак-атрофга олазарак қараб қўйди.\nХуррак отиб, ширин ухлаб ётган ота ёнига Хадича якандоз солиб берди.– Майли, келин, сиз бораверинг, – деди Қосим шивирлаб.\nКелин бир оздан сўнг чой олиб кириб қўйиб чиқиб кетди.\n– Оббо отагинам-ей. Шунақа қилиб Россияни кезиб келдим денг, – деди у ўз-ўзига гапириб.\nОта хуррак билан жавоб қайтарди. Қосимнинг калласига "Шарт кўтариб олиб кетаверсам-чи?" деган фикр келиб қолди. Деразадан секин қаради. Келин ошхонада уймалашарди. Шу пайт Қосимнинг кўзи икки ғилдиракли борти баланд аравага тушиб қолди. Молхонанинг айвонида прессланган бир уюм буғдой сомони тахлаб қўйилибди. У ташқарига дангал чиқиб борди ва тўғри ошхонага "Ҳой, келин!" дея чақириб борди. Хадича манти тайёрлашга уннамоқда эди.\n– Келин, узр. Мен аслида сизлардан бир ҳол-аҳвол сўраб, кейин яна бир хизмат билан келувдим. Отамни кўриб кўнглим хотиржам бўлди, раҳмат сизларга. Энди борай.\n– Э, йўқ, ўтиринг, отангиз билан манти ейсизлар, ҳозир укангиз ҳам келиб қоладилар.\n– Йўқ, раҳмат. Сизлар бемалол. Шу десангиз, уйда сомон қолмабди. Бир прицеп буюртма бериб қўйгандим, занғар ҳалиям ташлаб кетмаяпти. Ўзингиз биласиз, иккита буқа бор. Шунга анави сомонларингиздан тўрттагина бериб турсангизлар, қарзга албатта.\n– Майли-майли, бемалол, қанча керак бўлса, олаверинг, ака.\n– Хўп, анави аравачага сиққанича оламан. Кейин аравани болалар опкелиб беришар.\n– Майли, ака, ўтирсангиз бўларди.\n– Кейинроқ отамни йўқлаб келарман. Уйғонсалар, салом айтиб қўясиз. Камолниям сўраб қўйинг.\n– Хўп бўлади. Сиз ҳам овсинимни сўранг. Келинглар.\nХуллас, у келиннинг ўз юмуши билан андармон бўлганидан фойдаланиб уйқудаги отани тўшаги билан аравага ётқизди-да, устига сомонни қўйиб эсон-омон олиб кетди. Отага манти ҳам ейиш насиб қилмади.\nҚосим аравани тақирлатиб судраб кетаркан, қилган ишидан завқланди.\n– Оббо хотинлар-ей, жа содда бўлишади-да. Бу сомонни бошимга ураманми, уйимда босилиб ётибди-ку... Ҳм-м, демак мен отамни хотинимга ишонмаслигим керак экан. Шунинг учун жимгина кираману отамни бир чеккадаги ўз хонамга олиб кириб ётқизаман. Ўзим қарайман.\nШундай қилиб, у отани ётқизиб, янги мол сўйиш учун ишига кетди. Хотинига ҳеч нима демади. Узоқ ётган Саидвафо оқшом маҳали совқотиб, қорни очиб ўрнидан туриб кетди. Уст-бошлари сомон бўлиб кетибди. Бўйинлари қичишарди. Дастрўмолини олайин деса, киссалари бўм-бўш... "Қаердаман ўзи?" деб бир оз гарангсиб турди-да, деразадан қаради. Яхшики, у "топилган" кунлари шу ерда яшаб, келди-кетдиларни кузатган эди.\nТашқари ҳовлида ҳеч ким кўринмасди. Зерикди. Шу яқин – орадаги ўша "ўрис чол" номини олган чойхонани қўмсади. У ерда қўй ёғида тайёрланиб ортиб қолган паловлару димламалар, бак олдида туравериб тобига келган аччиққина чойлар, шарқираб оқаётган сой суви, одамлар гурунги... Шуларни ёдга оларкан, қандай қилиб хонадан ҳовлига, сўнгра ҳовлидан кўчага чиқиб қолганини ўзи ҳам англамай қолди. Ўша қадрдон чойхонага борди. Чойхоначи Икромжон уни илиқ қарши олди. Узрини айтиб, дарров уни меҳмон қила кетди.\nҚосим эндигина ишидан қайтган ҳам эдики, қараса, кўчада Камол машинасида ўтирибди. У сигнал чалди.\n– Э-ҳа, Камол. Яхшимисан? Ҳали ўтувдим, уйда йўқ экансан?\n– Отамни сиз ўғирладингизми? – дабдурустдан сўради у.\n– Ёпирай! Нималар деяпсан, аҳмоқ!\n– Қаёққа кетади, бўлмасам?\nBekk778 [Off] (12.04.2020 / 02:08)\nS Sekiiin [Off] (30.07.2017 / 09:54)\nXATOOOO !!! 1940 - yil 2005 - yil . 65 yoshda o'lgan bo'lsa 40 yil Rossiyada yurgan , ketayotganda katta o'g'li 10 yosh bo'lsa. Nima u 15 yoshida 4 farzand ko'rganmi ?\nГость: ramos (01.08.2017 / 22:54)\nОнлайн: 2 / 248 | + reklama


Пешқадамлар жанги ёхуд "Ювентус" бугун "Сассуоло"ни қабул қилади\n16 сентябрь, 2018, 12:24\nТеглар:Ювентус | Сассуоло | А Серия\nБугун Туринда қизиқарли ўйин бўлади.\nХабарингиз бор кеча А Сериянинг 4-турига старт берилган эди. Бугун эса ушбу турдан ўрин олган бир қатор учрашувлар бўлиб ўтади. Жумладан, амалдаги чемпион – “Ювентус” ўз майдонида мавсумни анча яхши стартда бошлаган “Сассуоло”ни қабул қилади.\n- “Ювентус” ва “Сассуоло” шу кунгача бор йўғи 10 марта тўқнаш келишган. Шуларнинг 8тасида туринликларнинг қўли баланд келган, 1тасида сассуололиклар ғолиб чиқишган. Қолган 1та ўйин эса дуранг билан якунланган.\n- Ўтган мавсум “Ювентус” “Сассуоло” дарвозасига 2та ўйинда жами 10та гол уришга эришган. Аниқроғи, сафарда 3:1, ўз майдонида 7:0 ҳисобида мағлубиятга учратган.\n- “Сассуоло”нинг “Ювентус” устидан биринчи ва охирги ғалабаси 2015 йилда қайд этилган.\n- "Ювентус" бу мавсум чемпионатнинг ўтган 3та турида 100 фоизлик натижа қайд этиб 9 очко тўплаган ҳолда 1-ўринни эгаллаб турибди. "Сассуоло" эса 3та ўйинда 7 очко тўплаган ҳолда жадвалнинг 3-поғонасидан жой олган.\nБош ҳакам: Даниэле Чиффи\n"Ювентус": Щестны, Канселу, Бонуччи, Кьеллини, Сандро, Матюиди, Пьянич, Хедира, Бернардески, Манжукич, Роналду.\n"Сассуоло": Консильи, Феррари, Маньяни, Сантос, Лирола, Рожерио, Дункан, Локателли, Боатенг, Бабакар, Берарди.


Тошкентда UZENERGYEXPO ва UZSTROYEXPO кўргазмалари бўлиб ўтади\n15:09 / 14.09.2015\n2015 йилнинг 16 сентябрь куни “Ўзэкспомарказ”да бирйўла иккита халқаро саноат кўргазмаси бўлиб ўтади: Uzenergyexpo-2015 ва Uzstroyexpo-2015.\nКўргазмаларни ташкил этишда расмий кўмак “Ўзбекэнерго” ДАК, Тошкент шаҳар ҳокимияти, Савдо-саноат палатаси, “Ўзқурилишмоллари” АК, “Ўзмахсусмонтажкурилиш” АК, Ўзбекистон Фанлар Академияси энергетика ва автоматика институти, “Ўзкоммунхизмат” агентлиги томонидан кўрсатилмоқда.\nЖорий йилда бирлашган экспозицияда Беларусь, Германия, Италия, Эрон, Хитой, Россия, Туркия, Украина, Жанубий Кореядан ташриф буюрадиган 60 компания вакиллари иштирок этади.\nUzEnergyExpo Ўзбекистонда электротехник соҳадаги тадбирлар ичида ҳар йили энг етакчи ўринлардан бирини эгаллайди. У меҳмонлар диққатига замонавий электротехник жиҳозлар ва инновацион лойиҳаларни тақдим этади.\nUzStroyExpo кўргазмаси эса асосан қурилиш соҳасига урғу беради ва тегишли компанияларнинг маҳсулотларини тақдим этади.


Маркусни ким калтаклади?\n14 апрел 2021, Тошкент вақти: 16:45\nҚозоғистонда германиялик журналист Маркус Бенсманнинг калтакланиб, сўнг тунаб кетилиши Ўзбекистон махсус хизматларининг фитнаси бўлиши мумкинлиги тахмин қилинаётир.\nҚозоғистон ҳуқуқ-тартибот идоралари германиялик журналист жиноятчи шахслар томонидан калтаклангани ва бу нохуш ҳодиса унинг профессионал фаолияти билан боғлиқ эмаслигини маълум қилди. Шунингдек, М.Бенсманнинг оила аъзолари, хусусан, унинг рафиқаси, ўзбекистонлик журналист Галима Бухорбоева ҳам бу ҳодисага сиёсий тус бермоқчи эмаслигини билдирган.\nАммо Қозоғистондаги мустақил “Зона.кз” сайтида эълон қилинган мақоласига “Журналистлар хавф остида” ташкилоти раҳбари Розлана Таукина М.Бенсманнга нисбатан ўзбек махфий хизматлари томонидан фитна уюштирилгани эҳтимолдан холи эмаслиги ҳақида ёзади.\nР.Таукина Қозоғистон ҳудудида эркин ҳаракатланишга одатланиб қолган ўзбек махфий хизматлари ва калтакланган германиялик журналист ўртасидаги боғлиқликни изоҳлар экан: “Маълумки, Бенсманн ўзбекистонлик журналист Галима Бухорбоеванинг турмуш ўртоғи. Ўз вақтида Бухорбоева АҚШ Конгрессидаги очиқ тингловларда Андижондаги қонли воқеалар ҳақида кўрсатма берган. Бунга тасдиқ сифатида ўзбек журналисти ўқ тешиб ўтган рюкзагини ҳам намойиш этган. Бухорбоеванинг турмуш ўртоғи эса Ўзбекистон президенти Ислом Каримов режимини қаттиқ танқид қилиб келган”,- деб ёзади.\nҚозоғистон полициясининг германиялик журналист шунчаки жиноятчи шахслар нишонига айлангани ҳақидаги фаразини қаттиқ шубҳа остига олган Р.Таукина “Озодлик” билан суҳбатда ўз тахмини асосли эканини таъкидлади.\n“М.Бенсманн “Шоколад” тунги клубида бўлган. Бу клубда ҳукумат амалдорлари ҳам дам олади. Журналистлар у ердаги манбалардан бирор маълумот олишга уринади. Ҳамма, жумладан, хорижлик журналистлар айнан шу ердан ўз материаллари учун керакли маълумотлар олишга интилади. М.Бенсманн бу клубга фақатгина овқатланиш эмас, балки ўз материали учун зарур бирор маълумотни қўлга киритиш мақсадида ҳам келган бўлиши мумкин”,- деди Р.Таукина.\nИккинчидан, унинг айтишича, М.Бенсманн дўппосланиб, ёнидаги буюмлар ҳам ўғирланишидан ташқари, узоққа олиб бориб ташланган. Унинг совуқда музлаб ўлишининг нима кераги бор? Агар яна 2 соат кечикилганда у совуқда қотиб ўларди.\nАйтиш жоизки, М.Бенсманн Остона-Павлодар йўлида 3 соат давомида ҳушсиз ётган. Ўша пайтда ҳарорат -35 даража бўлган.\nР.Таукина ўтган йили ўзбекистонлик қочқин журналисти Улуғбек Ҳайдаровга ҳам номаълум шахслар томонидан бир неча бор қилинган ҳужумларни ёдга олди. Бундан ташқари, у икки йил аввал Қозоғистонда франциялик журналист Грегори Дебургнинг ваҳшиёна ўлдирилиши ҳам бости-бости қилиб юборилганига эътиборни қаратди.\nР.Таукинанинг таъкидлашича, ўшанда Қозоғистон полицияси бу қотиллик жиноий гуруҳлар иши эканини билдирганди. Аслида эса француз журналисти номаълум манбадан нефть шартномалари ҳақида ноёб ҳужжат олгани маълум бўлганди. У шундан кейин ўлдириб кетилганди.\n“Ўзбек махсус хизматлари ҳозир Қозоғистон ҳудуди эркин ҳаракатланади. Улар Ўзбекистон режимининг ашаддий танқидчиси бўлган Г.Бухорбоеванинг эри М.Бенсманнинг Қозоғистонга келганидан фойдаланиб, уни йўқ қилиш операциясини амалга оширган бўлиши мумкинлиги ҳақидаги тахминларда жон бор”,- деди Р.Таукина.\nУнинг сўзларига кўра, одатда Қозоғистон ҳудудидан ўзбек қочқинларини ўғирлаш, хусусан, хорижлик журналистларга ҳужум уюштириш айнан дам олиш кунлари, яъни инсон ҳуқуқлари ҳимоячилари ва ҳуқуқ-тартибот идоралари дам оладиган кунлари амалга оширилади.\n“Буларни таҳлил қилиб, М.Бенсманнга айнан шанба куни ҳужум уюштирилгани ҳам шунчаки тасодиф сирасига кирмаслиги ҳам мумкин, деган фикрга бордик”,- дейди Р.Таукина.


Ривалдо қандай қилиб «Бунёдкор»да пайдо бўлиб қолган эди?\n«Uff.uz» сайтида бразилиялик афсонавий футболчи, бир пайтлар Тошкентнинг «Бунёдкор» клубида тўп суриб кетган Ривалдонинг ўзбекистонликлар ҳақида билдирган фикрлари эълон қилинди.\nАйтилишича, суҳбатни португалиялик журналистлар томонидан ташкил этилган, лекин, унда Ривалдо 2008-2010 йилги фаолиятига ҳам тўхталган.\n«Мен Афина шаҳрида АЕК клуби шаънини ҳимоя қилиб юрган кезларим... Кутилмаганда, Ўрта Осиёдан бир таклиф келиб тушди. Унгача менда Туркиядан, Россия ва БАА чемпионатларидан бир қатор катта ва кичик таклифлар ҳам бор эди. Мен уларни ўрганаётгандим.\nНегадир, Ўзбекистондан келган таклиф юрагимни жиззиллатди. Тўғри, менга яхши пул ваъда беришди. Аммо, бу ерда гап пулда ҳам эмасди. Менга авваллари умуман бўлмаган юртда тўп суриш ёқиб қолди ва уни чақирув деб қабул қилдим. Қуёшли Ўзбекистонга, меҳмондўст Тошкентга боргач, қарорим тўғри бўлганига иқрор бўлдим.\nТошкент ва умуман Ўзбекистон — бу алоҳида мавзу ҳисобланади. Уни икки оғиз гаплар билан тўлиқлигича ифодалаб бериш қийин. Мен бу юртда кўплаб дўстлар орттирдим, футболчилик фаолиятимни ҳам кўнгилдагидек ўтказа олдим.\nЎзбек таомларини гапирмасангиз ҳам бўлади. Ўзбеклар ҳам худди турклар каби гўштни кўп истеъмол қилишади. Лекин, уларнинг паловини бошқа жойда учратмайсиз. Унинг таъми ҳалиям оғзимда қолган. Ҳар бир вилояти ўзига яраша палов қилади ва мазаси ҳам бир-биридан қолишмайди.\nЙиллар ўтиб, фаолиятимга назар ташлайдиган бўлсам, шубҳасиз Ўзбекистонда ўтган йилларимни табассум билан эслаб юраман. Қўлини кўксига қўйиб сўрашадиган халқини эса, унутмайман», - дейилади Ривалдонинг Португалия матбуотига берган катта интервьюсининг бир бўлагида.


Нукусда журналистлар учун малака ошириш курси бўлиб ўтди – Kar24.uz\nНукусда журналистлар учун малака ошириш курси бўлиб ўтди\n27.12.2020 308 views0\n24-25 декабрь кунлари Нукус шаҳрида Миллий масс-медиани қўллаб-қувватлаш ва ривожлантириш жамоат фонди ҳамда Европада хавфсизлик ва ҳамкорлик ташкилоти Ўзбекистондаги лойиҳалар координатори биргаликда Қорақалпоғистонлик журналистлар учун малака ошириш курсини ташкил қилди.\nЎқув курсда тренерлар ЎзДЖТУ халқаро журналистика факультетининг доценти Наргис Қосимова, ЎзДЖТУ халқаро журналистика факультетининг катта ўқитувчиси Муҳайё Саидовалар босма нашрлар, интернет ва телевидения журналистлари учун, шу билан биргаликда журналистика йўналиши талабалари учун қуйидаги:\nОАВнинг янги миллий қонунчилиги;\nМақсадли аудитория билан ишлаш методлари;\nФейк матнлар, фото ва видеоларни аниқлаш;\nЖурналист касб аҳлоқи мезонлари;\nМобил журналистика: фото ва видео материаллар билан ишлаш каби йўналишларда маҳорат дарсларини ўтди.\nИштирокчилар гуруҳларга бўлиниб мавзулар юзасидан машғулот қилишди.\nЖурналист ва блогер орасидаги фарқ, хато ва камчиликлар муҳокама қилинди.\nИкки кунлик тренинг давомида ҳар бир мавзу ҳақида иштирокчилар ўзларининг фикрини айтиб ўтишди.\nЎқув курс якунида иштирокчиларга ўқув курсини тугатганлиги ҳақида ташкилотчилар томонидан сертификат топширилди.\nКар24 сайти мухбири\nӨзбекстан Республикасы елшилериниң Қарақалпақстан Республикасына сапары\n1 январдан янги тартиб жорий қилинади. Кириш имтиҳонлари янги тест саволлари асосида ўтказилади


АПЛ клублари Чемпионлар Лигасида рекорд натижа қайд этдилар.\n12:20 / 14.09.2017\nАнглия Премьер-лигаси жамоалари Чемпионлар лигасида рекорд натижа қайд этди\n2017/2018 йилги ЕЧЛ гуруҳ босқичида АПЛ номидан қатнашаётган 5 жамоа умумий ҳисобда 13 очко жамғаришди. «Манчестер Юнайтед» «Базель»ни, «Манчестер Сити» Фейеноорд»ни, «Челси» «Қорабоғ»ни йирик ҳисобда мағлуб этган бўлишса, «Тоттенҳэм» «Уэмбли»да «Боруссия» устидан 3:1 ҳисобида устун келди. Фақатгина «Ливерпуль» (2:2) «Севилья»га қарши ўйинда очко йўқотди.\nТўплар нисбати 18-3 натижаси билан 13 очко тўплаган АПЛ жамоалари Ла-Лиганинг 2016/17 ва 2015/16 йилги мавсумларда қайд этган (12 очко) кўрсаткичларини ортда қолдирди.\nУмуман олганда, бу мавсумда ЕЧЛ да илк бор Англиядан 5 жамоа иштирок этмоқда. Европа Лигасини «Манчестер Юнайтед» ютиб олгани сабабли, бу жамоа гуруҳ босқичида иштирок этиш имкониятига эга бўлган эди.\nАслида 2005/06 мавсумида ҳам инглизлар ЕЧЛ да 5 жамоа билан қатнашиш имкониятига эга бўлган эдилар, аммо «Эвертон» клуби плей-оффдан ўта олмаган эди.\nЛа Лига эса, ЕЧЛ тарихида илк маротаба икки йил олдин гуруҳ босқичида беш жамоани тақдим этган. Европа Лигасини ютган «Севилья» бешинчи жамоа сифатида ЕЧЛ гуруҳ босқичига қўшилганди. Аммо ўшанда Испания жамоаларининг бир турда кўпи билан 12 очко жамғаришганди.\nПорошенко Чемпионлар лигаси финалида кимга ишқибозлик қилишини айтди\n18:30 / 26.05.2018\n«Ливерпуль»нинг 1000дан ортиқ ишқибози Киевдаги финални ўтказиб юборади\n14:26 / 25.05.2018\nКиевда «Ливерпуль» ишқибозлари ҳужумга учради\n09:54 / 25.05.2018


Чорак финал, 6 апрель, соат 23:45\nРикардо Родригес (18-пен.)\nМаксимилиан Арнольд (25)\n90+5' Ўйин тугади! "Вольфсбург" - "Реал Мадрид" - 2:0! Кутиб олинг, чорак финалнинг илк сенсацияси! Вазиятни ўнглаш учун "Реал"да 90 дақиқа бор.\n90+3' "Вольфсбург"да ўзгариш: Дракслер ўрнига Марсель Шефер тушди\n89' Вуууҳ! Макс Крузе сўнгги чизиқ олдида Каземирони алдаб ўтди ва ўткир бурчак остида кучли зарба берди. Навас зарбани қайтарди\n86' Бэйл Роналду ни кўзлаб ўнг қанотдан узатма берди. Дарвозабон тўпни эгаллаб олди\n85' Жамоаларда ўзгариш бўлди: "Вольфсбург"да Шюррле ўрнига Макс Крузе, "Реал"да Кроос ўрнига Хамес тушди\n82' Майдонга мухлислардан бири югуриб тушиб кетди. Уни ушлаб, майдондан олиб чиқиб кетишди\n80' "Вольфсбург"да ўзгариш: Бруно Энрике ўрнига Кристиан Трёш туширилди\n77' Вуҳ! "Вольфсбург"да яна бир қарши ҳужум! Марказий ўқ бўйлаб жарима майдончасига етиб келган Энрикега узатма берилди. У тўпни ўнг томонга қочириб юборди, натижада зарба ўткир бурчак остида берилди. Навас тўпни эгаллади\n73' Вууууҳ! Роналду! Бирга бир вазиятга чиқиб бориб, ўткир бурчак остида зарба йўллади. Дарвозабонга тегиб ўз йўналишини бироз ўзгартирган тўпни ҳимоячилар эгаллаб олишди ва хавфни бартараф этишди\n71' Бэйл жарима майдончаси ташқарисидан ноаниқ зарба йўллади\n70' Марсело провокация ва симуляция орқали Максимилиан Арнольдга сариқ берилишига эришди. Вазиятга аралашган Бэйл ҳам огоҳлантириш олди\n68' Вуууууҳ! "Бўрилар" ўта хавфли қарши ҳужум ташкил этишди! Шюррле деярли бирга бир вазиятда 10 метрлардан зарба берди. Тўп тўсин устидан ўтиб кетди...\n64' "Реал"да ўзгариш: Модрич ўрнига Иско тушди\n62' Роналду олис масофадан белгиланган жарима зарбасини тепди. Тўп жонли деворга тегиб, майдонни тарк этди. Бурчак тўпини мезбонлар эгаллаб олишди\n61' Луис Густаво огоҳлантирилди\n57' Яхши вазият! Бэйл чап қанотдан ҳаводан узатма берди. Роналду бир ҳимоячи таъқиби остида бош билан зарба берди. Тўп юқоридан ўтиб кетди\n55' "Бўрилар" посбони Диего Бенальо огоҳлантирилди. Вақтни чўзгани учун\n54' Тўп назорати меҳмонлар томонида, аммо "Вольфсбург"нинг қарши ҳужуми тахликали бўлди. Дракслер чап қанотдан узатма берди. Шюррле дарвозабон майдончасида тўпга ета олмади\n50' Роналду жарима майдончаси ташқарисидан зарба бериш чоғида сирпаниб йиқилиб тушди\n49' Роналдуда яхши имконият! Бэйл чап қанотдан жарима майдончасига кирди ва Криштиануга ерлатиб узатма берди. Португалиялик футболчи тўпни дарҳол тепишга қарор қилди. Ноаниқ\n48' Тони Кроос жарима майдончаси ташқарисидан зарба йўллади. Ноаниқ\n47' "Реал" бурчак тўпини ўйинга киритилди. Мезбонлар яхши ҳимояланишди\n45+1' Биринчи бўлимга 1 дақиқа қўшилди ва у якунига етди. Танаффус. Ҳозирча сенсация рўй бермоқда: "Вольфсбург" - "Реал" - 1:0.\n45' Эҳҳҳ, Бэйл! Ммеҳмонлар дарвозагшача 20 метр масофадан жарима зарбасини тепишга ҳуқуқини қўлга киритишди. Бэйлнинг зарбасидан кейин тўп дарвоза устидан ўтиб кетди\n43' Вууууҳ! Бруно Энрике рақибдан тўпни олиб қўйди ва ўнг қанот бўйлаб олдинга ўтиб, марказ бўйлаб ёрдамга етиб келган Шюррле томон узатма берди. Пепе тўпни қайтариб қолди.\n41' Ҳимоячи билан тўқнашувда Бензема жароҳат олди. Унинг ўрнига Хесе тушди\n38' Дракслер жарима майдончаси ташқарисидан зарба йўллашга уринди. Уриниш муваффақиятли чиқмади\n37' Кроос! Тони жарима майдончаси бурчагидан кучли зарба йўллади. Бенальо тўпни эгаллаб олди\n34' Вуууҳ! Энрике ўнг қанотдан тўпни Марселонинг устидан енгилгина ошириб, жарима майдончаси ичида очилган Дракслерга узатма берди. Юлиан дарҳол зарба берди. Зарба аниқ чиқмади\n33' Вуууҳ! Бэйл чап қанотдан тўпни кўзтарди, Бенэема 6 метрдан бош билан зарба берди. Тўп олис устун ёнидан ўтиб кетди\n30' Марсело чап қанотдан узатма бермоқчи бўлди. Тўп ҳимоячининг оёғига тегиб, дарвозабонга борди\n28' Вуууҳ! Шюррле жарима майдончаси ташқарисидан кучли зарба йўллади. Навас тўпни эгаллаб олди!\n25' ГОООООЛ! Масимилиан Арнольд, 2:0! Шюррле жарима майдончасининг ўнг томонида очилган Энрикега узатма берди ва Бруно дарвозабон майдончасига тўпни етказди. Араольд 4 метрдан тўпни дарвозага буриб қўйди! Нималар бўлмоқда, Мадрид???\n23' Мезбонлар Роналдудан тўпни олиб қўйиб, қарши ҳужумга отланишди. Дракслер йўл-йўлакай Пепедан ўтиб кетди ва чап қанотдан жарима майдончасига узатма берди. Рамос тўпни қайтарди, акс ҳолда Энрике зарба бериши мумкин эди\n22' Каземиро жарима майдончаси ташқарисидан зарба йўллади. Ноаниқ\n19' Виейринья сариқ карточка олди.\n18' ГООООЛ! Рикардо Родригес, 1:0! Навасни моҳирлик билан доғда қолдирди!\n17' ПЕНАЛЬТИ! "Реал" дарвозасига! Шюррле зарба бермоқчи бўлганида унинг оёғи Каземиронинг оёғига тегди ва ҳужумчи йиқилди...\n16' Немисларнинг қарши ҳужуми натижасида Энрике жарима майдончаси ташқарисидан аниқ зарба берди. Навас учун бу машғулот вазифасини бажарди\n14' ВУУУУҲ! Бензема Дантени алдаб ўтиб, жарима майдончасига кирди ва яккама-якка вазиятда зарба берди. Тўп дарвозабоннинг оёғига тегиб қайтди. Қайтган тўпга Бэйл жарима майдончаси ичида зарба берди. Ноаниқ\n12' Вууууҳ! "Вольфсбург" қарши ҳужум ташкил қилди. Дракслар чап томонда узатма бериб, ўнг устун томонда очилган Эрикега тўп билан таъминлади. Брунонинг бош билан зарбасини Навас эгаллаб олди\n10' "Реал" хавфли ҳужумни ташкил қилди. Бензема тўпни шеригига узатганидан кейин ҳимоячи уни жарима майдончаси ичида йиқитди. Ҳакам бу вазиятга эътибор бермади. Бэйл тўпни қабул қилганида эса офсайдда қолди\n9' Бэйл чап қанотдан дарвозабон майдончасидаги Роналду томон узатма берди. Бенальо тўпни эгаллаб олди\n8' Мадридликлар тўпни назорат қилиб, ҳужум вариантларини қидиришмоқда\n5' Чап қанотдан етказилган узатмага Бэйл жарима майдончаси ичида қайчисифат зарба бермоқчи бўлди. Зарба қовушмади\n3' Мезбон футболчиси "девор" ўйнаб, "Реал" жарима майдончасига киришга уринди, Рамос тўпни эгаллаб олди\n2' ВУҲ! Роналду бирга бир вазиятга чиқди ва дарвозани ишғол қилди! Аммо офсайд!\n1' Ўйин бошланди. Тўпни ўйинга мадридликлар киритиб беришди\n' ЕЧЛ, чорак финал. "Вольсбург" ўз майдонида "РЕал"ни қабул қилмоқда


1 октябрдан “Водил” чегара пости очилди - UzTV New York, Inc.\n1 октябрдан “Водил” чегара пости очилди\n10/01/2017 | Filed under: POLITICS,UZ TV NEWS | Posted by: admin\nФарғона вилоятининг Қирғизистон билан чегарадош ҳудуди “Водил” чегара пости жорий йилнинг 1 октябридан барча фуқаролар учун очилди.\nИкки давлат чегараси олдида чегара пости очилишининг тантанали маросими бўлиб ўтди. Унда икки томоннинг расмийлари, кенг жамоатчилик вакиллари, фуқаролар иштирок этдилар.\n– Энг аввало, Сизларнинг барчангизни мана шундай тарихий ва халқларимиз учун катта аҳамиятга эга бўлган ажойиб кунда кўриб турганимиздан бениҳоят хурсандмиз, – деди Фарғона вилояти ҳокими Шуҳрат Ғаниев. – Халқларимиз бундай учрашувни зўр ҳаяжон ва иштиёқ билан кутган эди. Ҳар иккала мамлакат раҳбарларининг, расмий делегацияларнинг турли хил учрашув ва суҳбатлари ўзбек ва қирғиз халқида доимо катта қизиқиш, келажакка умид ва ишонч уйғотади. Шу маънода бир ойча аввал Бешкек шаҳрида давлатимиз раҳбари Шавкат Миромонович Мирзиёев Қирғизистон Президенти Алмазбек Шаршенович Атамбаев билан ўтказилган самимий ва қизғин учрашувлари тарихий аҳамиятга эгадир. Ана шу учрашувларнинг самараси сифатида бугун ҳаммамиз меҳр-муҳаббат билан дийдорлашиб турибмиз.\nЎзбек-қирғиз ушбу минтақада униб-ўсган икки оға-ини халқ. Тили ҳам, дили ва дини ҳам муштаракдир. Икки халқнинг тарихи ҳам, тақдири ҳам бирлашиб кетган ва бу Аллоҳ берган азалий ва абадий насибадир.\nБугун Фарғона водийсида 300 мингга яқин, Фарғона вилоятида эса 70 мингдан зиёд қирғиз миллатига мансуб аҳоли ўзларини тўлақонли Ўзбекистон фуқароси сифатида тинч ва хотиржам яшамоқдалар. Уларнинг диний ва миллий урф-одатлари, анъана ва қадриятларини ривожлантириш, қўллаб-қувватлаш учун барча имкониятлар яратилган. Ўзбек ва қирғиз халқи ўзаро қариндошлик ришталарини ҳам боғлаб, ҳақиқий инсоний фазилатларни ҳам намоён этмоқдалар.\nЎзбекистон Президенти Шавкат Мирзиёевнинг давлат ташрифи доирасида икки давлат ўртасидаги иқтисодий, ижтимоий, маданий ва мамлакатларимизнинг чегараолди ҳудудлари алоқаларини фаоллаштириш каби халқларимиз манфаатларига хизмат қиладиган ҳамкорлик муносабатларини янада мустаҳкамлади.\nЭнг муҳими, ўтмиши ва келажаги бир-бири билан узвий боғлиқ бўлган мамлакатлар ўртасидаги миллий муносабатларда азалий дўстона меҳр- оқибат, ўзаро хайрихоҳлик, ишонч ва самимият яна ўз ўрнини топди.\nАйниқса, икки давлат ўртасидаги чегара-божхона постлари фаолиятининг қайта тикланаётганлиги қардош халқлар ўртасида борди-келди муносабатлари йўлга қўйилишига, ўзаро дўстлигимиз ва аҳил-иноқлигимизнинг янада мустаҳкам бўлишига хизмат қилмоқда.\nЖорий йилнинг 6 сентябрь куни Андижон вилоятининг қўшни давлат билан чегарадош “Дўстлик” чегара божхона комплекси ўз фаолиятини бошлаган бўлса, 20 сентябрь куни Наманган вилоятининг Қирғизистон билан чегарадош “Косонсой” чегара божхона пости фаолияти қайта тикланди.\n2017 йилнинг 25 сентябрь куни соат 12.00 дан бошлаб эса Фарғона вилояти божхона бошқармаси тасаруфидаги “Риштон” чегара божхона пости Фарғона вилояти Риштон тумани ҳамда Қирғизистон Республикаси Қадамжой райони фуқаролари пиёда ҳаракатланишлари учун очилди.\nБугун эса “Водил” чегара пости барча ўзбекистонликлар ва қирғизистонликлар учун очилди. Энди фуқаролар хоҳ пиёда, хоҳ ўз автомашиналарида 2 ой давомида бемалол юриш имконига эга бўлдилар. Бу эса ўзбек ва қирғиз халқлари дўстлиги жипслиги ҳамда ҳамжиҳатлиги йўлидаги навбатдаги муҳим қадам булди.


Пантопразол – medu.uz – Дорилар ҳақида маълумотлар ўзбек тилида\nHome Йўриқномалар Пантопразол\nПрепаратнинг савдо номи: Пантопразол\nДори шакли: вена ичига юбориш учун эритма тайёрлаш учун лиофилизацияланган кукун.\n1 флакон қуйидагилар сақлайди:\nфаол модда: пантопразол натрий сесквигидрати 40 мг пантопразолга эквивалент,\nэритувчи: 0,9% ли натрий хлориди эритмаси – 10 мл.\nТаърифи: флаконнинг ичидагиси: деярли оқ рангли лиофилизация қилинган кукун.\nФармакотерапевтик гуруҳи: Меъда-ичак ярасига қарши восита (Н+К+АТФазалар ингибитори).\nПантопразол – париетал ҳужайраларнинг протон насосларини махсус блокадаси орқали меъдада хлорид кислотасини секрециясини ингибиция қиладиган алмашинган бензимидазолдир. Париетал ҳужайраларнинг кислотали муҳитида фаол шаклига айланади, у ерда Н+К+-АТФазани ингибиция қилади, яъни меъдада хлорид кислотани ишлаб чиқарилишини якуний босқичини блоклайди. Ингибиция препаратнинг дозасига боғлиқ ва хлорид кислотани ҳам базал, ҳам рағбатлантирилган секрециясини сусайтиради. Кўпчилик пациентларда касалликнинг симптомлари 2 ҳафта давомида йўқолади. Пантопразол меъданинг кислоталилигини пасайтиради ва шу орқали кислоталини камайишига пропорционал равишда гастринни секрециясини оширади. Гастринни секрециясини ошиши қайтувчан ҳисобланади. Пантопразол ферментни ҳужайра рецепторига нисбатан дистал боғлаганлиги сабабли, у бошқа моддалар (ацетилхолин, гистамин, гастрин) томонидан рағбатлантиришидан қатъий назар хлорид кислота секрециясини ингибиция қилиши мумкин. Перорал ва вена ичига юборилганда кузатиладиган самараси бир хилдир.\nПантопразол қўлланганида гастриннинг даражаси оч қоринга ошади. Препарат қисқа муддат қўлланганида гастриннинг даражаси кўпчилик ҳолларда икки марта ошади. Бироқ, уни ҳаддан ташқари ошиши якка ҳоллардагина кузатилади. Бунинг оқибатида, кўп бўлмаган ҳолларда узоқ муддат қўлланганида меъдада энтерохромафинсимон (ECL-ҳужайра) ҳужайраларнинг миқдорини енгил ва ўртача даражада ошиши кузатилади. Бироқ, айни вақтда ўтказилган тадқиқотларга мувофиқ ҳайвонларда ва одамларда ўтказилган экспериментларда аниқланган, нейроэндокрин ўсмалар (атипик гиперплазия) ёки меъданинг нейроэндокрин ўсмаларини ўтмишдош ҳужайраларини ҳосил бўлиши кузатилмаган.\nҲайвонларда ўтказилган тадқиқотларнинг натижаларидан келиб чиқиб, пантопразол билан узоқ муддат (бир йилдан ортиқ) даволаниш қалқонсимон безнинг эндокрин кўрсаткичларига таъсир қилишини истисно қилиш мумкин эмас.\nПантопразол организмда тўпланмайди ва препарат бир марта қўлланганда ҳам, кўп марта қўлланганда ҳам унинг фармакокинетикаси бир хил бўлади. 10 мг дан 80 мг гача бўлган дозалар диапазонида вена ичига юборилганидан сўнг Cmax ва AUC лар дозалари юборилишига пропорционал равишда ошиб боради. 40 мг пантопразол вена ичига доимий тезлик билан камида 15 минут давомида юборилганидан сўнг максимал концентрацияси 5,52 мкг/мл, AUC – 5,4 мкг × соат/мл ни ташкил этади.\nПантопразолни плазма оқсиллари билан боғланиши 98% ни ташкил этади, тақсимланиш ҳажми 11,0 дан 23,6 л гача бўлган чегараларда ўзгариб туради, клиренси – 0,1 л/соат/кг ни ташкил этади.\nПантопразол жигарда цитохром Р-450 ферментлар тизими иштирокида метаболизмга учрайди, асосий метаболити бўлиб, сульфат билан конъюгация бўладиган десметилпантопразол ҳисобланади. Буйраклар орқали метаболитлар ҳолида тахминан 71% экскреция бўлади, юборилган дозанинг 18% – билиар экскреция йўли билан чиқарилади. Пантопразолнинг Т1/2 – 1 соат, метаболитиники – тахминан 1,5 соатни ташкил этади.\nАйрим ҳолларда препаратнинг фармакокинетикаси\n18 ёшгача бўлган шахсларда пантопразолнинг фармакокинетикаси ўрганилмаган.\nКекса ёшдаги одамларда препаратнинг максимал концентрацияси ва AUC кўрсаткичини бироз ошиши клиник жиҳатдан аҳамиятли ҳисобланмайди ва дозасига тузатиш киритиш талаб этилмайди.\nПантопразол буйрак етишмовчилиги пациентларга (шу жумладан, гемодиализдаги пациентларга) қўлланганида унинг дозасини камайтириш талаб этилмайди.\nЖигар етишмовчилиги бўлган пациентларга пантопразол вена ичига юбориш учун эритма қўлланганида Т1/2 қиймати 7-9 соатгача узаяди, AUC кўрсаткичи 5-7 марта ошади, максимал концентрацияси 1,5 марта ошади. Препаратни кунига 40 мг дан ортиқ дозаларда қўллаш бундай пациентларда ўрганилмаган.\nгастроэзофагеал рефлюкс касаллиги (ГЭРК), эрозив рефлюкс-эзофагитни даволаш;\nЗоллингер-Эллисон синдроми ва бошқа патологик гиперсекретор ҳолатларни даволаш учун қўлланади.\nПантопразол препаратини қабул қилиш имкони бўлмаган ҳоллардагина Пантопразол препаратини вена ичига юбориш керак.\nГастроэзофагеал рефлюкс касаллиги (ГЭРК), эрозив рефлюкс-эзофагитни даволаш\nТавсия этилган дозаси 40 мг суткада бир марта 7-10 кун давомида қўлланади.\nЛиофилизацияланган кукун бўлган флаконга 10 мл натрий хлоридининг физиологик эритмаси қўшилади (бирламчи эритма). Пантопразолнинг бирламчи эритмаси натрий хлоридининг физиологик эритмаси ёки 5% ли глюкоза эритмаси ёки Рингер лактат эритмасининг 100 мл да якуний концентрацияси 0,4 мг/мл бўлгунича суюлтирилади. Эритма бевосита тайёр бўлгандан сўнг ишлатилади.\nТайёр бўлган эритма вена ичига 15 минут давомида минутига тахминан 7 мл тезлик билан юборилади.\nЛиофилизацияланган кукун бўлган флаконга 10 мл натрий хлоридининг физиологик эритмаси, якуний концентрацияси 4,0 мг/мл бўлгунигача, қўшилади. Эритма бевосита тайёрлангандан сўнг ишлатилади.\nТайёр бўлган эритма вена ичига 2 минут давомида юборилади.\nТавсия этилган дозаси 80 мг ни ташкил этади, суткада икки марта юборилади. Препаратнинг дозаси пациентнинг шахсий ҳусусиятларига қараб ўзгариши мумкин.\nЛиофилизацияланган кукун бўлган иккита флаконга 10 мл дан натрий хлоридининг физиологик эритмаси қўшилади (бирламчи эритма). Ҳар иккала флакондаги бирламчи эритмалар қўшилади ва 80 мл натрий хлоридининг физиологик эритмаси ёки 5% ли глюкоза эритмаси ёки Рингер лактат эритмасида якуний концентрацияси 0,8 мг/мл бўлгунича суюлтирилади. Эритма бевосита тайёрлангандан сўнг ишлатилади.\nЛиофилизацияланган кукун бўлган иккита флаконга 10 мл дан натрий хлоридининг физиологик эритмаси, якуний концентрацияси 4,0 мг/мл бўлгунигача қўшилади. Эритма бевосита тайёрлангандан сўнг ишлатилади.\nҲар иккала флакондаги эритмалар қўшилади ва вена ичига 2 минут давомида юборилади.\nПантопразол вена ичига кўрсатмаларга мувофиқ ва тавсия этилган дозаларда юборилганида ножўя кўринишлар жуда кам ривожланади.\nЭнг кўп кузатиладиган (> 1% пациентларда) ножўя самаралар қуйидагилар ҳисобланади:\nУмумий: қоринда оғриқ, бош оғриғи, юборилган жойдаги реакциялар (шу жумладан тромбофлебитлар);\nОвқат ҳазм қилиш тизими томонидан: қабзият, диспепсия, кўнгил айниши, диарея;\nМарказий нерв тизими томонидан: уйқусизлик, бош айланиши;\nАллергик реакциялар: қичишиш, тери реакциялари, анафилактик шок жуда кам ҳолларда кузатилган.\nПрепаратнинг компонентларига маълум юқори сезувчанликда қўллаш мумкин эмас.\nЖигар етишмовчилигида препаратни эҳтиёткорлик билан қўллаш керак. Оғир даражадаги жигар етишмовчилиги бўлган шахсларда пантопразолнинг кундалик дозаси 20 мг гача камайтирилиши керак. Бундай пациентларда Пантопразол билан даволаниш вақтида жигар ферментларининг даражасини мунтазам равишда назорат қилиш керак. Улар ошганида даволашни тўхтатиш керак.\nПрепарат билан даволанишдан олдин ва кейин хавфли ўсма борлигини истисно қилиш учун эндоскопик текширув ўтказиш тавсия этилган, чунки препарат билан даволаш касалликнинг симптомларини яшириши ва тўғри ташхис қўйишни кечиктириши мумкин.\nПантопразолни бир вақтда қўллаш, биокираолишлиги меъданинг рН муҳитига боғлиқ бўлган препаратлар (шу жумладан темир тузлари, кетоконазол, атазанавир, ритонавир) нинг сўрилишини пасайтириши мумкин.\nПрепаратни дигоксин, нифедипин, метопролол, амоксициллин, кларитромицин, диклофенак, феназон, напроксен, пироксикам, глибенкламид, левотироксин, диазепам, карбамазепин ва фенитоин, варфарин, циклоспорин, такролимус, антацидлар, перорал контрацептив воситалар, теофиллин, кофеин ва этанол билан аҳамиятли даражадаги ўзаро таъсири аниқланмаган.\nПантопразол буйрак етишмовчилиги (шу жумладан гемодиализдаги пациентлар) ва кекса ёшдаги пациентларга қўлланганида препаратнинг дозасига тузатиш киритиш талаб этилмайди.\nҲомиладорликда Пантопразол препаратини қатъий кўрсатмалар, она учун кутилган фойда ҳомила учун потенциал ҳавфдан устун бўлган ҳолдагина қўллаш мумкин. Пантопразол кўкрак сути билан ажралиб чиқади, шунинг учун даволаниш вақтида эмизишни тўхтатиш керак.\nБолаларда Пантопразол препаратини қўллаш самарадорлиги ва ҳавфсизлиги аниқланмаган.\nПантопразол транспорт воситалари ва бошқа механизмларни бошқариш қобилиятига таъсир қилмайди.\nҲозирги вақтгача дозани ошириб юборилиш ҳоллари кузатилмаган. Препаратнинг дозаси интоксикация белгилари билан бирга ошириб юборилганида умумий дезинтоксикацион чоралар ўтказилади. Пантопразол организмдан гемодиализ ёрдамида чиқарилмайди.\nЛиофилизацияланган кукунли 1 флакон ва эритувчили 1 ампула контур уяли ўрамда.\nҚуруқ, ёруғликдан ҳимояланган жойда 25°С дан юқори бўлмаган жойда сақлансин.


ТДТУнинг собиқ ректори Ўзбекистон бош вазири ўринбосари этиб тайинланди\n17:45 / 11.08.2016\nМажит Каримов бош вазирнинг ўринбосари, Ёшлар сиёсати, таълим, маданият ва спорт масалалари комплекси раҳбари этиб тайинланди. Бу ҳақда Ўзбекистон Ҳукумат портали маълумотлари гувоҳлик бермоқда.\nТехника фанлари доктори, профессор Маджит Каримов (1956 йил туғилган) бунга қадар Тошкент давлат техника университети ректори лавозимида фаолият кўрсатган.\nФарҳод Ризаев Тошкент давлат техника университети ректори этиб тайинланди. У бунга қадар Вазирлар маҳкамасининг ёшлар сиёсати, таълим, маданият ва спорт масалалари бўйича Ахборот-таҳлил департаменти мудири лавозимида фаолият кўрсатган.


Хитойнинг Чжэцзян провинциясида коронавирусга қарши курашда самарали бўлиши мумкин бўлган биринчи дори воситаси ишлаб чиқарила бошланди.\nБу ҳақда “РИА Новости” ахборот агентлиги Тайчжоу шаҳри маъмуриятига таяниб хабар берди.\nРасмийларнинг WeChat ижтимоий тармоғидаги баёнотига кўра, гап аввал Favipiravir ёки Avigan номи билан маълум бўлган дори воситаси ҳақида бормоқда.\nТаъкидланишича, ҳозирги номланиши “Фавэйлавэй” бўлган дори Zhejiang Hisun Pharmaceutical компанияси томонидан ишлаб чиқилган ва сотувга чиқариш учун Хитойнинг озиқ-овқат маҳсулотлари ва дори воситаларини назорат қилиш давлат бошқармаси томонидан расман маъқулланган.\n16 февралда ишлаб чиқарилиши бошланган дори вируснинг олдини олиш ва даволашда муҳим аҳамият касб этиши мумкин. Дорининг лотин тилидаги номи маълум қилинмаган, бироқ интернетда дорини ишлаб чиқаришга лицензияда Favipiravir номи қайд қилинган.\nХитойнинг биотехнологик ишланмалар миллий маркази директори Чжан Синьминь бир нечта дорилар, жумладан, Remdesivir (ремдесивир), Япониянинг Favipiravir (Фавипивавир) дори воситалари коронавирусни даволашда юқори самара намойиш қилганини таъкидлаб ўтган. Шунингдек, мутахассис Хитой коронавирусдан вакцина ишлаб чиқилишини тезлаштириш учун турли технологик ёндашувлар қўллаётгани, бир қатор вакциналар эса ҳайвонларда синалиши бошланганини қўшимча қилиб ўтган.


ҲАМЮРТИМИЗ – ЖАҲОН СУПЕРКУБОГИ СОҲИБИ! - UzTV New York, Inc.\nҲАМЮРТИМИЗ – ЖАҲОН СУПЕРКУБОГИ СОҲИБИ!\n03/30/2014 | Filed under: SPORT,UZ TV NEWS | Posted by: "Uzbekny" muxbiri\nНаврўз айёмининг баҳорий насмлари дилларга оромбахш шукуҳ бағишлаётган ушбу кунларда Ўзбекистонимиз бўйлаб ажойиб хушхабар қанот қоқди. Россиянинг Москва шаҳрида ўтказилган жанговар самбо бўйича жаҳон суперкубоги мусобақасида фарғоналик Исломжон Азимов олтин медални қўлга киритди.\nДунёнинг ўттиздан зиёд мамлакатидан келган 300 нафардан ортиқ энг кучли самбочилар иштирок этган ушбу мусобақада рақиблари устидан муддатидан олдин зафар қучиб, финалга чиқди. Олтин медаль учун бўлган баҳсда молдовалик Григорий Постикэдан ҳар томонлама устун келган ҳамюртимиз муддатидан олдин ғалабага эришди.\nҚуванинг Толмозор қишлоғида туғилган Исломжон барча тенгқурлари қатори болалигидан спортга меҳр қўйди. Тумандаги 12-мактабда таълим олиш билан бирга 1-БЎСМда мураббий Абдумажид Тошхўжаев бошқараётган дзюдо тўгарагига қатнади. 2005 йили Андижон олимпия захиралари спорт коллежига ўқишга кирди. Ўқув даргоҳида тажрибали мураббийлар Баҳромжон Расулов ва Шокиржон Исомиддиновлардан дзюдо ва жанговар самбо йўналишларида жиддий шуғуллана бошлади. Ёш спортчи мамлакат миқёсидаги мусобақаларда яхши натижаларга эришиб, 2009 йили жанговар самбо бўйича мамлакат терма жамоасига таклиф этилди. 100 кг вазн тоифасида бир неча бор мамлакат чемпиони бўлди. Марказий Осиё биринчилигида икки бор шоҳсупанинг чўққисига кўтарилди. 2011, 2012 йилларда Осиё чемпионлигини қўлга киритди. Литвада ўтказилган жаҳон биринчилигида фахрли 2-ўрин соҳиби бўлди.\nКурашчан инсонга ғалаба ёрдир,\nМағлубсан, бир четда тураверсанг тек.\nРақибларни ҳалол енгиб бирма-бир\nИсмингга муносиб бўлдинг, Исломбек!\nИстиқлол фарзанди етук, баркамол.\nНусрат битилгандир Лавҳул-маҳфузда.\nТемурий юракда ёлқинланар ёл,\nОлов шуъласи бор жуфт қора кўзда.\nЕрда ҳам, отда ҳам курашиб келган\nЁвқур боболарнинг довруғи дилда.\nЎзбекнинг орини соврин деб билган\nПаҳлавон Маҳмудлар бордир бу элда.\nШоҳсупада чақнаб турган юртдошим,\nСарбаланд бўлибсан, дунёларга боқ!\nМен сенга боқаман, кўзимда ёшим:\nБир улуғ мураббий бергандир сабоқ…\nҲаёт улкан кураш майдони асли,\nЁ пирим, деб кўкка ларзалар солиб\nКурашга кираркан истиқлол насли,\nБу авлод музаффар, ҳамиша ғолиб!


ИЧИМЛИК СУВИ НЕГА ТАНҚИС? — ekolog\nБир тонна аммиак олиш учун ишлатиладиган 1000 м.куб сув бу ўрта ҳисобда 300 000 минг кишини кундалик ичадиган сувини ёки 6000та кишини суткалик барча зарурий эҳтиёжини қоплаган бўлар эди. Шунингдек, саноат корхоналарида ишлаб чиқаришда ишлатиладиган катта миқдордаги сувни тегишли тартибда тозаламасдан дарё ва денгизларга қуйиб юборилиши аҳволни оғирлаштирмоқда.\nАҳолини коммунал-маиший шароитини яхшиланиб бораётганлиги, мегашаҳарларни вужудга келиш жараёнини тезлашаётганлиги ҳам ичимлик сувига бўлган эҳтиёжни ошириб боради. Ахолиси 300-500 минг атрофидаги ўртача катталикдаги Самарқанд, Бухоро, Наманган каби шахарларда аҳоли жон бошига бир суткада 130-150 литр сув сарфланса, ахолиси 3 миллиондан ортиқ Тошкент, Москва, Париж, Вашингтон каби мега шаҳ арларда эса бу кўрсаткич 350-600 литрни ташкил этади. Лекин шунга қарамасдан дунёни барча мамлакатларида ва барча шахарларида ана шунча миқдордаги сувдан фойдаланиш имконияти мавжуд деган фикрни олдинга суриш ҳам қийин. Аниқ мисолларга мурожаат қиладиган бўлсак, Амеркада яшовчи 14-15 ёшлар чамасидаги қизалоқ эрталаб турганидан сўнг ювиниб, нонуштага келгунига қадар 300-350 литр сув сарфласа, Африкада яшовчи уни тенгдоши 10 кишидан иборат оила аъзоларини нонуштасига сарфланадиган 8-10 литр сувни 6-7 километр йул юриб ташиб келар экан.\nМана шу ичимлик сувини экологик нуқтаи назардан тоза бўлишини таъминлаш ва жамиятдаги ҳар бир шахсни ундан тежаб, тергаб фойдаланишга интилиши уни фуқоролик бурчини ва санитария маданиятини бевосита кўрсатувчи омилдир. Ичимлик су\nвининг таъминоти билан боғлиқ экологик муаммолар тўғрисида мактаб ўқувчиларига бериладиган маълумотлар маслани актуаллигини бойитади.\n«Уорлдуотч” журналида чоп этилган маълумотга кўра, ривожланиш йўлидаги мамлакатларда барча касалликларнинг 80 фоизига сабаб қилиб, тоза ичимлик суви таъминотини қониқарли эмаслиги кўрсатилмоқда. Африка малакатларида хар йили 25 миллион кишини юқумли касалликлардан вафот этишига ҳам айнан шу омил сабаб бўлмоқда. Шаҳарларда тоза сув таъминотининг ёмонлашуви ёки назоратни сусайтирилиши кўплаб кишиларга фожиа келтириши мумкин. Масалан, ўта ривожланган мамлакатлардан хисобланган Америка давлатининг Висконсин штатида 1993 йилда 400000 киши хлорланган ичимлик сувида ҳам яшай оладиган микроблар пайдо бўлганли сабабли касалликка чалинишган. Ичимлик суви муаммоси Ўзбекистонни ҳам четлаб ўтаётгани йўқ. Республикамизда ишлатиладиган сувни шартли равишда 100 фоиз деб оладиган бўлсак, унинг 85 фоизи қишлоқ хўжалигида ишлатилади. 12 фоиз сув саноат учун ва қолган 3 фоизгина сув одамлар эҳтиёжига сарфланади. Шу омиллар ҳисобига йилдан-йилга сувни сифат даражаси ёмонлашиб бораётганлиги кузатилмоқда. Саноат корхоналари томонидан дарё ва сув ҳавзаларига ташланадиган чиқинди сув такибидаги менирал ва оғир металл тузларининг қолдиқлари ер ости сувлари сифатини ҳам бузмоқда. Ш.Т.Искандарованинг кузатувларида Қорақалпоқистон республикаси ва Хоразм вилоятининг ҳудудларида ичимлик сувининг таркиби талаб даражасидан паст эканлиги маълум бўлган.\nДунё статистикасига эътибор қаратадиган бўлсак, бундан ҳам оғир манзаранинг гувоҳи бўлишимиз мумкин. ҳозир дунёда 250дан ортиқ мамлакат бўлса, уларнинг 80тасида ичимлик суви масаласи муаммолигича қолмоқда. Айниқса, бу мамлакатлар аҳолиси зич ва кўп бўлган Осиё ва Африка қитъасига тўғри келиши вазиятни янада оғирлигини кўрсатмоқда.\nРеспубликамизда ичимлик сувининг таъминоти билан боғлиқ муаммолар ва бундан келиб чиқадиган экологик вазиятни барқарорлаштириш учун давлат сиёсати даражасидаги кенг кўламли ишлар амалга оширилмоқда. Жумладан, 1992 йилда Республикамиз Президенти томонидан «Давлат санитария назорати тўғрисида”ги қонун, 1998 йилда Вазирлар Махкамасининг 147-сонли “Санитария-эпидимиология хизмати фаолиятини такомиллаштириш тўғрисида”ги қарори, 2000 йилда тасдиқланган “Ичимлик сув сифатини назорат қилиш” тўғрисидаги давлат стандарти каби қарор ва йўриқномаларнинг қабул қилиниши фикримиз исботидир.\nОна табиатни асраб авайлашга, зилол сувларимизни ортиқча исроф қилмасликка одатланайлик!


Пхеньян АҚШнинг Гуамдаги ҳарбий базасига ракета зарбаси бериш билан пўписа қилди\nШимолий Корея Тинч океанинг ғарбий қисмида жойлашган Гуам оролидаги АҚШ харбий иншоатларига ракета зарбаси бериш имкониятларини “диққат билан ўрганмоқда”. Бу ҳақда Шимолий Корея Марказий телеграф агентлиги томонидан тарқатилган КХДР Қуроли кучлари қўмондонлиги берган баёнотда айтилади.\nУнда таъкидланишича, Шимолий Корея ҳарбийлари томонидан яратилаётган ўрта масофадаги "Хвансон-12" ракетасиданбериладиган зарба мамлакат етакчиси “Ким Чен Ин қарор қабул қилганидан сўнг ҳаракатга келтирилади”.\nБу баёнотдан бир неча соат аввал АҚШ президенти Дональд Трамп агар, Пхеньян Қўшма Штатларга таҳдид соладиган бўлса у ҳолда, КХДР “мисли кўрилмаган олов ва ғазабга дучор бўлиши”дан огоҳлантирган эди.\nБу шанба куни БМТ Хавфсизлик Кенгаши томонидан қабул қилинган резолюциядан сўнг Пхеньяннинг АҚШга“жиддий сабоқ бериб қўйиш бораси”даги дағдағаларига АҚШ президентининг муносабати бўлди. БМТ ХК резолюциясида қитъалараро баллистик ракета синови ўтказилишга жавоб тариқасида КХДРга қўшимча жазо чоралари қўлланилиши кўзда тутилади. Бундан ташқари, ОАВда Пхеньян баллистик ракеталарга ўрнатиш мумкин бўлган кичик ядро қалпоқчасини яратишга муваффақ бўлгани ҳақида хабарлар пайдо бўлди.


Фарғонада талаба бошқа бир талабага баҳо олиб бериш эвазига 300 доллар олаётганда қўлга олинди - Daryo\n07:24, 02.12.2020 17036\nФарғонада талаба бошқа бир талабага баҳо олиб бериш эвазига 300 доллар олаётганда қўлга олинди\nҚўқон давлат педагогика институти талабаси дарсга ўз вақтида қатнашмаган бошқа талабага ўқитувчидан баҳо олиб бериш эвазига 300 доллар олаётганда қўлга олинган. Бу ҳақда 30 ноябрь куни вилоят прокурори Улуғбек Қосимов иштирокидаги матбуот анжуманида маълум қилинди, дея хабар берди «Дарё» мухбири Азизжон Эрматов.\nМаълум бўлишича, Қўқон давлат педагогика институтининг табиий фанлар факультети талабаси Н.У. ўзи ўқиётган факультет декани орқали бошқа бир талаба М.В.нинг ўқишга келмаган кунлари ва баҳоларини тўғрилатиб бериш эвазига 300 доллар олган вақтида ушланган. Фарғона политехника институти ўқув-услубий бошқармаси бошлиғи А.М. 3 минг доллар эвазига талаба К.К.нинг ўқишини иқтисодиёт йўналишига кўчириб беришини ваъда қилиб, 1500 доллар олган вақтида ушланган.\nШунингдек, Риштон туман халқ таълими бўлими мудири И.М. ва кадрлар бўлими мутахассиси А.В. малака тоифаси муддати ўтган 77 нафар ўқитувчига қалбаки ҳужжатлар асосида малака белгилаган. Устама ҳақларини ноқонуний тўлаш ва бошқа суиистеъмолликлар оқибатида 414 миллион сўм бюджет маблағларини талон-торож қилган.\nҚўқон шаҳридаги 41-мактаб директори Г.Қ. ва ўринбосари Д.Т. икки нафар ўқувчини 1-синфга ўқишга қабул қилиш эвазига 250 доллар, 300 минг сўм олаётганида, 8-мактаб директори Ф.Д. фуқаро Н.Н.ни мактабга ярим ставкага кутубхоначи ва 0,2 ставка лаборант вазифасига ишга қабул қилиши эвазига 100 доллар ва 850 минг сўм, Марғилон шаҳридаги 31-мактаб директори вазифасини бажарувчи А.Д. фуқаро Д.Ж.ни техник лавозимга тайинлаш эвазига 150 доллар олаётган вақтда ушланган.\nУрганч туманлараро суди судьяси пора билан қўлга тушди\n07:49, 03.10.2020 270812\n16:43, 02.10.2020 159397\n22:15, 30.09.2020 134440\n03:31, 28.01.2021 53\n02:58, 28.01.2021 505\n02:22, 28.01.2021 669\n01:51, 28.01.2021 1132\n23:27, 25.01.2021 79786\n22:56, 26.01.2021 68348\n22:57, 25.01.2021 64144\n23:11, 26.01.2021 60790


Малайзия тунги клубларининг бирида содир бўлган портлашда 8 киши яраланди\n10:29 / 28.06.2016\nМалайзиядаги тунги клубларнинг бирида Европа футбол матчини томоша қилиб ўтирган бир гуруҳ одамларга қарата номаълум шахс граната улоқтирган. Бошқа маълумотларга қараганда эса портловчи жисм оддий шиша идиши бўлиб, унинг ичида ёнувчи аралашмали суюқлик бўлган. Малайзиянинг Пучонг шаҳрида содир бўлган ушбу портлашдан саккиз киши яраланган. Бу ҳақда Star нашри хабар бермоқда.\nВоқеа Сешанба куни тонгда содир бўлиб, 4 нафар эркак ва 4 нафар аёл турли жароҳатлар билан шифохонага ётқизилган. Шифокорлардан бири улар олган жароҳат ҳаётига хавф солар даражада эмаслигини билдирди.\nАйни дамда ҳуқуқни муҳофаза қилувчи органлар ушбу ҳолат юзасидан тергов жараёнларини бошлаб юборган. Ҳозирча юз берган мазкур ҳолат террорчилик ҳаракатларини истисно этмоқда.


Песков Путин ва Эрдўған ўртасида учрашув ўтказилиши ҳақидаги хабарларга муносабат билдирди\n16:32 / 05.02.2016\nРоссия президенти Владимир Путин Туркия президенти Ражаб Тойиб Эрдўған билан ҳеч қандай учрашув ўтказишни ва алоқага чиқишни режалаштирмаган. Бу ҳақда мамлакат раҳбари матбуот котиби Дмитрий Песковга таяниб хабар тарқатилган.\n«Шунингдек, менга қандайдир алоқалар ўрнатилиши режалаштирилаётгани ҳам қоронғу», — дея қўшимча қилиб ўтган Песков.\nЭслатиб ўтамиз, олдинроқ Россия Ташқи ишлар вазири Сергей Лавров ҳам Туркия вакили билан ҳеч қандай учрашув ташкил қилишни режалаштирмаётгани ҳақида гапириб ўтганди.\n30 январь куни Туркия президенти Ражаб Тойиб Эрдўғон Россия раҳбари билан учрашув ўтказиш кераклиги ҳақида эълон қилганди. Туркия томонининг фикрича, бунинг сабаби Россия ҳарбий самолётларининг “навбатдаги чегара бузиши” қайд этилгани бўлган. Россия Мудофаа вазирлгида ушбу маълумот инкор этилди.\nПесковнинг сўзларига кўра, Туркиянинг ушбу таклифи Путинга етиб борган, лекин у бунга эътибор қаратмаган.\nЭслатиб ўтамиз, Россия ва Туркия муносабатлари 2015 йилнинг 24 ноябрида Туркия ҲҲКга тегишли қирувчи самолёт Россиянинг Су-24 самолётини уриб туширганидан кейин жиддий инқирозга учради. Путин расмий Анқаранинг ушбу ҳаракатини “ортдан берилган зарба” деб баҳолади.\nШундан кейин Туркияга қарши бир қатор иқтисодий чораларни қўллаш ҳақида қарор қабул қилинди. Озиқ-овқат ва бошқа кўплаб маҳсулот турлари импорти тақиқланди, қурилиш соҳасида ишлаётган Туркия корхоналари фаолиятига чекловлар киритилди.\nСуриядаги Россия ҳарбий самолётларини яхшироқ қўриқлаш мақасадида у ерга янги С-400 зенит-ракета мажмуаси олиб келинди. Бомбардимончи самолётлар фақат қирувчи самолётлар кузатувида парвозга чиқадиган бўлишди.


Маҳмуд Аҳмадийнажот Ироққа ташриф буюрди\n30 ноябр 2020, Тошкент вақти: 04:06\nБағдодда Эрон президенти ироқлик ҳамкасби Жалол Талабоний билан музокаралар ўтказди ва сўзлашувлар дўстона ва биродарлик руҳда ўтганини маълум қилди.\nУнинг таъкидлашича, бу ташриф икки давлат ўртасидаги муносабатларнинг янги саҳифасини очади ва минтақадаги ҳамкорлик муҳитини яхшилашга ёрдам беради. Томонлар ўзаро муносабатларни имкон даражада яхшилаш ниятида ва бунинг учун барча имкониятлар мавжуд.\nЖ.Талабоний Эрон раҳбарининг Бағдодга ташрифини тарихий, дея атади. Икки давлат ўртасида 1980 йилларда юз берган урушдан буён Эроннинг ҳеч бир раҳбари Ироқ ҳудудига қадам босмаганди.\nАҚШ президенти Жорж Буш Ироқ раҳбариятига мурожаат этиб, уларни М.Аҳмадийнажотдан Ироқдаги исёнчи кучларга замонавий қуроллар етказиб беришни тўхтатишни талаб қилишга чақирди.


Finance.uz - «Ўзсаноатқурилишбанк»: аҳоли омонатлари ўсмоқда\n«Ўзсаноатқурилишбанк»: аҳоли омонатлари ўсмоқда\nРеспубликамизда тижорат банклари фаолиятини янада ривожлантириш, барқарорлигини ошириш ҳамда уларнинг юқори халқаро рейтинг кўрсаткичларига эришишини таъминлашга қаратилган изчил ислоҳотлар олиб борилмоқда. Бу борада, айниқса, муассасаларнинг аҳоли билан муносабатларини янги сифат босқичига олиб чиқиш мақсадида ўз инфратузилмалари ва чакана хизматларини ривожлантиришга катта эътибор қаратилмоқда.\nХусусан, «Ўзсаноатқурилишбанк» очиқ акциядорлик-тижорат банки ҳам барча турдаги мижозларнинг банк хизматларидан фойдаланишдаги шарт-шароитларини ўрганиб, ўз географик тузилмаларини кенгайтириб бормоқда, чакана хизматларини бугунги бозор талабларига мувофиқлаштириб, улар турини кўпайтириш чорала-рини кўрмоқда. Чунончи, муасса¬са жорий йилнинг биринчи чораги мобайнида «Ишончли даромад», «Бинафша», «Наврўз муборак», «Коммунал тўловлар учун», «Оила даромади» номли жам¬ғарма ва муддатли омонатларни жорий қилиб, улар сонини 28 тага етказди.\nТаъкидлаш жоиз, айни пайтда «Ўзсаноатқурилишбанк» тизимида 59 та жамғарма касса, 127 та тўлов шохобчаси, 21 та бозор ҳудудидаги шохобчалар ҳамда 44 та сайёр касса ва 43 та мини-банк фаолияти йўлга қўйилган. Банкдаги бу каби амалий ишларда Президентимизнинг 2009 йил 6 апрелдаги «Тижорат банклари депозитларига аҳоли ва хўжалик субъектлари бўш пул маблағларини жалб этишни янада рағбатлантириш қўшимча чора-тадбирлари тўғрисида»ги 1090-сонли ҳамда 2010 йил 26 ноябрдаги «2011-2015 йилларда республика молия-банк тизимини янада ислоҳ қилиш ва барқарорлигини ошириш ҳамда юқори халқаро рейтинг кўрсаткичларига эришишнинг устувор йўналишлари тўғрисида»ги 1438-сонли Қарорлари муҳим омил бўлмоқда.\n– Маълумки, мамлакатимизда банк омонатлари кўп босқичли ҳимоя тизимига эга, – дейди «Ўзсаноатқурилишбанк» ОАТБнинг Жамғарма операциялар ва мини-банклар бошқармаси бошлиғи Т.Утанов. – Бунда ташқи ҳимоя тизими ишга тушишидан аввал, банклар мижозлар олдидаги жавобгарликни ўз капитали ҳолати асосида олади. Қувонарлиси шундаки, банкимиз бугунги кунда республикамиздаги энг барқарор молиявий муассасалардан бири саналиб, унинг устав капитали жорий йилнинг 1 январь ҳолатига кўра, 333,6 млрд. сўмни ташкил этди.\nҐақиқатан ҳам, «Ўзсаноатқурилишбанк» ОАТБ барча асосий кўрсаткичларини юқори даражада ривожлантириб, ўз мижозлари билан мустаҳкам ишончли ҳамкорлик алоқаларини ўрнатган. Муассасанинг айнан аҳоли омонатларини жалб қилиш борасидаги ишларини қуйидаги рақамлар асосида билса ҳам бўлади: 2014 йилнинг 1 апрель ҳолатига «Ўзсаноатқурилишбанк»да жами аҳоли омонатлари қолдиғи 320,2 млрд. сўмни ташкил қилиб, бу кўрсаткич ўтган йилнинг шу даврига (270,8 млрд. сўм) нисбатан 49,4 млрд. сўмга, 2014 йил 1 январь ҳолатига (319,9 млрд. сўм) нисбатан эса, 288 млн. сўмга ўсган.\nШунингдек, «Ўзсаноатқурилишбанк» ОАТБ томонидан аҳолидан қабул қилинаётган коммунал ва бошқа бир марталик тўловлар ҳажмини янада ошириш ҳамда уларнинг коммунал тўловлар бўйича қарздорлигини қисқартириш мақсадида ҳам қатор амалий ишларни бажариб келмоқда. Натижада 2014 йилнинг ўтган 3 ойи давомида аҳолидан жами 121,9 млрд. сўмлик (ўтган йилнинг шу даврига нисбатан 9,9 млрд. сўмга ёки 9 фоизга ошди) тўловлар қабул қилиниб, ушбу маблағлар тегишли коммунал ва бошқа хизмат кўрсатувчи ташкилотларга ўз вақтида ўтказиб берилди.\n– Банкимизда аҳолига коммунал ва бошқа бир марталик тўловларни қабул қилишда замонавий ахборот технологияларидан кенг фойдаланишга алоҳида эътибор қаратилмоқда, – дейди Т.Утанов. – Хусусан, бу борада муассасамизнинг «SSP-Мароқанд» шўъба корхонаси билан ҳамкорликда ишлаб чиққан – аҳолидан коммунал тўловларни мобиль телефон алоқаси орқали «SMS» хабарларини юбориш йўли билан қабул қилиш лойиҳаси алоҳида аҳамиятга эгадир. Ушбу лойиҳа асосидаги дастурнинг ишга туширилиши натижасида ёлланма назоратчи-кассирлар томонидан коммунал ва бошқа бир марталик пуллик хизматлар юзасидан тўловларни қабул қилиш бўйича кўрсатилаётган хизматлар сифатини янада ошириш, унинг хавфсизлигини таъминлаш ҳамда коммунал ташкилотларга ўз вақтида ўтказиб бериш ишлари йўлга қўйилди.\nДастур 2013 йилда банкнинг Юнусобод ва Учтепа филиалларида муваффақиятли синовдан ўтказилган бўлса, шу йилнинг март ойида Самарқанд минтақавий филиалда тўлиқ ишга туширилди.


- Март 03, 2021\nХабар берганимиздек, бугун Тошкент шаҳрида янгидан қуриб битказилган “Сирож солиҳ” жоме масжидининг очилиш маросими бўлиб ўтди. Унда Ўзбекистон мусулмонлари идораси раиси, муфтий Усмохон Алимов, Дин ишлари бўйича қўмита раиси Абдуғофур Аҳмедов, уламолар ва намозхонлар иштирок этди.\n2000 метр квадрат майдонида қурилган масжид лойиҳаси ўзига хослиги, миллий ва замонавий масжидларнинг услубларини ўзида акс эттиргани билан бошқа жомелардан ажралиб туради. Хонақоҳ ва пастки қисм жами 4000 намозхонни сиғдиришга мўлжалланган. Шунингдек, аёллар учун алоҳида таҳоратхона ва намозхона ўрин олган.\nМасжид лойиҳасини “Etalon Projeсt” муассасаси ишлаб чиққан бўлиб, эклектика услубида, яъни, миллий ва замонавий услубларнинг ўзаро уйғунлиги асосида барпо этилган.\nАсосий хонақоҳ ертўла қисми билан ҳисобланганда уч қаватдан иборат бўлиб, намозхонлар йилнинг ҳар бир фаслида юқори даражадаги шарт-шароитларни тақдим эта олади. Миноралар “Ҳарами шариф” минораларини эслатиб юборади. Шунингдек, анжуманлар зали, веб-сайт фаолияти учун алоҳида видеостудия масжид таркибидан ўрин олган.\nТадбир давомида Муфтий ҳазратлари масжид жамоасини муборакбод этдилар, диний-маърифий соҳадаги сўнги янгиликлар билан ўртоқлашдилар, шунингдек, тадбир давомида Қуръон тиловот қилиниб хайрли дуолар қилинди.\nЭслатиб ўтамиз, 2019 йилнинг 29 май куни Ўзбекистон мусулмонлари идораси раиси, муфтий Усмонхон Алимов Тошкент шаҳри Олмазор тумани “Сирож Солиҳ” жоме масжиди янги биносининг биринчи ғиштини қўйиб берган эдилар.\nМаълумот учун, Тошкент шаҳрининг Қора-қамиш мавзесидаги “Сирож солиҳ” жоме масжиди 1990 йилларда собиқ шўролар давридаги қатағон сиёсати оқибатида ўз юртидан чиқиб кетишга мажбур бўлган Сирожиддин Солиҳ исмли ватандошимиз васиятига биноан у кишининг маблағлари ҳисобидан қурилган.\nМустақиллик йилларидан то 1996 йилгача маҳаллий масжид бўлган, 1996 йилдан бошлаб жоме мақомида фаолиятини бошлаган. 2009 йилда масжид таъмирланган.\nКейинги пайтда масжид жамоати сезиларли даражада ортиб, хонақоҳ торлик қилаётган, биноси таъмирталаб ҳолга келиб қолган эди. Шу боис маҳалла аҳли эзгу ният билан масжидни қайта қуриш таклифини илгари суришди. Ушбу хайрли ташаббус мутасадди ташкилотлар томонидан қўллаб-қувватлангач, 2019 йилнинг январь ойида масжидда қайта қуриш ишлари бошлаб юборилди.\nАллоҳ таоло ушбу масжидни халқимизга муборак қилсин, яна шу каби кўплаб жомелар қурилишини насиб айласин!\nЎзбекистон мусулмонлар идораси матбуот хизмати\n653 марта ўқилди\nДругие материалы в этой категории: « Замонавий геосиёсий жараёнлар ва ислом омили\tВақф фонди “Covid” сабаб вафот этган қорақалпоғистонлик имом-ноибнинг оиласига уй ҳадя қилди »\nРоссия масжидларида Ўзбекистоннинг диққатга сазовор жойлари фотокўргазмаси ўтказилади\nМусулмонлар хулқи ва масжид сакинати сабаб британиялик актриса исломни қабул қилди\nТошкент шаҳри масжидларида таровиҳ намозлари кечки соат 21:00 дан бошланади\nЎтказиб юборманг: БУГУН СОАТ 15:30 ДА "ҚУРЪОНИ КАРИМ ТИЛОВАТИ" ВИДЕОЛОЙИҲАСИ ҲАҚИДА ЖОНЛИ СУҲБАТ\nЎзбек олимлари Ҳиротда Алишер Навоий ҳаёти ва ижодига бағишлаган халқаро анжуманда қатнашди\nСанкт-Петербургда юртимиз туризм имконияти тақдим этилди\nЎзбекистонлик қори Украинада хатми Қуръонларда иштирок этади\nТошкентдаги олтита кўча таровеҳ намозлари вақтида транспорт ҳаракати учун тўлиқ ёпилади\n“Эшон Темирхон тўра” жоме масжиди қайтадан бунёд этилиб, Рамазон ойига мўмин-мусулмонларга туҳфа этилди\nОнлайн: “Эшони Темирхон тўра” жоме масжиди янги биносининг очилиш маросими бўлиб ўтмоқда\nМуфтий ҳазратлари “Домла Камолиддин Охун” масжидининг янги биносини намозхонларга очиб бердилар\nМуфтий ҳазратлари масжидларда Рамазон ойига тайёргарлик ишларини кўздан кечирдилар\nСаудия ички ишлар вазирлиги: Рамазонда махсус рухсатномасиз Умрани бажаришга келганларга жарима қўлланилади\nҚувончли хабар: Юртимиз жанубида яна бир масжид очилди\nХушхабар: Сардоба туманида янги масжид фойдаланишга топширилди\nҚориларга тавсиялар берилди\nРАМАЗОН ТАҚВИМИ ХАЙРИЯ ҚИЛИНМОҚДА\nМуфтий ҳазратлари мўмин-мусулмонларни янги очилган “Хўжа Зиёвуддин” масжиди билан мубарокбод этдилар\nОнлайн: Муфтий ҳазратлари "Xўжа Зиёвуддин” жоме масжидининг очилиш маросимида қатнашмоқдалар (фотолавҳа)\nIndoneziyada Imom Buxoriy nomidagi masjid ochildi\nОнлайн: Янги лойиҳа асосида қайта қурилган “Хўжа Зиёвуддин” жоме масжидининг очилиш маросими ўтказилмоқда\nОрганизмни зўриқтириб қўйманг — Рамазон ойида тўғри овқатланиш бўйича йўриқнома\nМўминнинг савоб мавсуми\nҚуръон нозил бўлган ой муборак бўлсин